text:
Inkuru z’uruhererekane ku bufasha bwo kuzahura ubucuruzi:
Inama zitangwa n’Ishyirahamwe ry’Amabanki mu Rwanda
Video yose wayisanga kuri Facebook kanda hano.
Ongera ubumenyi ngiro mu micungire y’umushinga ukurikira amasomo yo mu Mwiherero n’Amahugurwa utegurirwa na AMI:
Umwiherero: Ku wa Kane, 5 Kamena 2020- https://www.africanmanagers.org/rwandacovidwebinars/
Ibiganiro: https://www.africanmanagers.org/covidwebinars/
Hari ibigo bito n’ibiciriritse (SME) byinshi byibaza ibibazo byerekeye serivisi z’amabanki muri iki gihe, kubera ko ibikorwa by’ubucuruzi byahuye n’ibibazo by’igabanuka ry’igipimo cy’amafaranga yinjira n’asohoka, byananiwe kwishyura inguzanyo, no kuba bitizeye ahazaza ha bizinesi bikora. Mu ngamba zafatiwe ibi bibazo, Itsinda rifasha ibigo bito n’ibiciriritse, ryahurije hamwe akanama kagizwe na ba nyiri amabanki bagirana ikiganiro cyatambutse kuri Facebook ubwo cyarimo kiba.
Ku wa 28 Gicurasi, ikiganiro cyatambutse imbona nkubone hifashishijwe murandasi ku nsanganyamatsiko igira iti “Ikiganiro n’Urwego rw’Amabanki /A Discussion with the Banking Sector” cyatangije ibiganiro by’Uruhererekane ku bufasha bwo kuzahura ubucuruzi / Supporting Your Business Series. Ikiganiro cyahuje impuguke mu bikorwa by’amabanki nka Maurice K. Toroitich, Umuyobozi Mukuru wa BPR Atlas Mara, Robin C. Bairstow, CEO wa I&M Bank na Perezida w’Ishyirahamwe ry’Amabanki mu Rwanda, na Christine Baingana, CEO wa Urwego Bank. Ikiganiro cyayobowe na Tony Francis Ntore, Umunyamabanga Nshingwabikorwa w’Ishyirahamwwe ry’Amabanki mu Rwanda, na Jean Bosco Iyacu, Umuyobozi ushinzwe Imishinga muri Access to Finance Rwanda.
Muri icyo kiganiro, abanyamabanki bagiriye inama Ibigo bito n’ibiciriritse (SMEs) ku buryo byacunga ibikorwa by’ubucuruzi no kunoza imikoranire yabyo n’ibigo by’imari. Imyanzuro y’ingenzi ikurikira yavuye muri iki kiganiro igamije gufasha ibigo kwivana mu bihe bikomeye byatewe n’Icyorezo:
Ibyinshi mu bigo bito n’ibiciriritse (SMEs) bikora bitabika inyandiko na raporo zijyanye n’igihe nk’uko bisabwa, kubera umubare muto w’abakozi babyo no kuba byinjiza amafaranga make. Icyakora, banki zizarushaho KUREBA niba ibigo bifite inyandiko zihagije kandi zujuje ibisabwa mu gihe cyo gusuzuma niba ikigo gisaba inguzanyo gifitiwe icyizere mu bijyanye no kwishyura inguzanyo aho kwita ku ngwate gitanga. Ibi bisobanuye ko ikigo kigomba:
- Kugira inyandiko zerekana uko amafaranga yinjira n’uko asohoka buri munsi
- Kugenzura niba ikigo gishobora kugaragaza uko amafaranga yinjira n’uko asohoka cyifashishijekonti itunguka cyangwa konti ikoreshwa mu guhererekanya amafaranga hifashishijwe terefoni ngendanwa mu bikorwa byo guhererekanya amafaranga
- Gukoresha imashini ya EBM ifasha kubika inyandiko z’ibyakozwe
- Kwishyura imisoro no kubikaimpapuro zishyuriweho imisoro ziri ku murongo – ibi bigaragaza uko amafaranga yinjira n’uko asohoka nka kimwe mu bigaragarizwa banki iyo ikigo gisaba inguzanyo
Abacuruzi benshi bafite ibigo bito bibanda ku ngwate – nko kubaka amazu – iyo batekereza uburyo bwabafasha kubona inguzanyo. Ariko, iyo inyandiko z’ibaruramari ry’ikigo zitari ku murongo, ikigo gishobora kutemererwa inguzanyo. Ibigo bisaba inguzanyo bigomba kugaragariza banki ko uretse kuba bifite inyandiko zigaragaza uko amafaranga yinjira n’uko asohoka, binafite ubushobozi bwo kuyacunga.
Kurikira ibiganiro n’amahugurwa utegurirwa na AMI, umenye byinshi ku byerekeye uko wabika inyandiko na raporo by’ibaruramari:
Umwiherero: Ku wa Kane, 5 Kamena 2020 – https://www.africanmanagers.org/rwandacovidwebinars/
Ibiganiro: https://www.africanmanagers.org/covidwebinars/
Rimwe mu makosa y’ingenzi banki zibona ibigo bito bikunze gukora ni ugukoresha konti imwe ibikwaho amafaranga y’umuntu ku giti cye n’ay’ikigo. Iyo utangiye igikorwa cy’ubucuruzi, biba ngombwa ko ufungura indi konti igenewe ibikorwa by’ubucuruzi kugira ngo ubashe gukurikirana amafaranga winjiza n’ayo usohora mu buryo buteguye neza. Itegeko rivuga ko kugira ngo wigenere umushahara, ugomba kuwukura kuri konti y’ikigo ukawushyira kuri konti ukoresha ku giti cyawe, kugira ngo ishusho igaragaze neza uko amafaranga yawe yinjira n’uko asohoka.
Kugira za konti zitandukanye bizagufasha kurushaho gusobanukirwa uburyo ikigo cyawe cyunguka maze uzabigendereho mu gufata icyemezo cyo gusaba inguzanyo mu kigo cy’imari cyemewe.
3. Kugira ngo ubucuruzi ukora bubashe kwivana muri ibi bihe bikomeye byatewe n’Icyorezo, ugomba kongera ubumenyi ngiro mu igenamigambi ukora. Tekereza uburyo isoko ufite rizahinduka numara kwinjiza mu mikorere mishya imishinga y’ubucuruzi usanzwe ukora.
Icyorezo cya COVID-19 cyazanye impinduka nyinshi mu rwego rw’ibigo by’ubucuruzi mu Rwanda. Ibyo bigo byatangiye koroshya imikorere yabyo, gusesengura inkurikizi ibi bihe bikomeye byagize ku mikorereyabyo. Kubera iyo mpamvu, ibigo bizabasha gukora igenamigambi kuva ku mezi 3 kugera kuri 6 mu gihe kiri imbere ni byo bizarusha ibindi amahirwe yo kubasha kwivana mu bibazo byatewe n’iki cyorezo.
Imwe mu nama z’ingenzi itangwa n’abanyamabanki ni uko ibigo bitangira gukora igenamigambi rigenewe isoko ritandukanye n’iryaranze ibikorwa mu gihe cyahise mbere y’uko icyorezo cyaduka. Urugero: niba ikigo hari amafaranga cyinjije mu bihe byabanjirije Icyorezo Covid -19, ibyo bigo ntibigomba kumva ko uko ibihe bimeze ubu bizasubira uko byari bisanzwe nyuma y’irangira ry’icyorezo. Gukora igenamigambi hitabwa ku mubare shingiro w’abakiriya utandukanye n’uwari usanzwe no kubasha gukurura abakiriya bashya ni yo ngamba nyamukuru izabifasha kuzahura ubucuruzi bwabyo. Bimwe mu bigo bishobora kwimura ibikorwa byabyo bigahitamo gutanga serivisi byifashishije ikoranabuhanga, cyangwa bigakoresha uburyo burushaho kubifasha mu mitangire ya serivisi.
Ikindi kigomba kuzirikanwa ni uko ibi bihe atari ibyo kwishora mu gutangiza ikigo gishya. Kugerageza gutangiza ikigo gishya ni umwe mu mishinga yaba ifite ibibazo byinshi kubera utangijwe mu bihe bikomeye. Nubwo hazabaho impinduka zizagira byinshi zihindurwa mu mikorere y’ibigo bisanzweho, kugerageza gutangiza ikigo gishya nta bumenyi mu bucuruzi, haba mu bicuruzwa cyangwa serivisi, nta n’ubushobozi bwo gucunga icyo kigo gishya bishobora gutuma gihita gihomba. Birakwiye rero kubanza gushakisha igishoro muri banki. Niba udashobora kugaragariza banki uburyo umushinga wawe uzakora wunguka, ushobora kutemererwa inguzanyo watangiza nk’igishoro.
Kurikira ibiganiro n’amahugurwa utegurirwa na AMI umenye byinshi ku byerekeye uko wabika inyandiko na raporo by’ibaruramaari:
Umwiherero: Ku wa Kane, 5 Kamena 2020 – https://www.africanmanagers.org/rwandacovidwebinars/
4. Ntibikiri ngombwa ko ukeneye serivisi za banki yigerera aho ikorera. Icyorezo cya COVID-19 cyatumye amabanki yitabira kurushaho gutanga serivisi hifashishijwe ikoranabuhanga.
Mu rwego rwo kukurinda, wowe ubwawe, abakozi bawe ndetse n’abakiriya, hashobora kwifashishwa ikoranabuhanga rigezweho mu gukemura ibibazo aho guhererekanya amafaranga mu ntoki. Muri iki gihe, nta mafaranga agikatwa mu guhererekanya amafaranga hifashishijwe terefoni ngendanwa uyashyira kuri konti ya banki, guhererekanya amafaranga hifashishijwe terefoni ngendanwa (hagati y’umuntu n’undi), kwishyura ibicuruzwa ukoresheje terefoni ngendanwa cyangwa kwishyura inyemezabwishyu ukoresheje terefoni ngendanwa. Nta mafaranga agikatwa iyo wishyura umucuruzi ukoresheje ikarita ya banki ahari utwuma twifashishwa mu kwishyurana hakoreshejwe amakarita (POS).
Uretse kwirinda guhererekanya amafaranga mu ntoki, gushakira ibisubizo mu ikoreshwa ry’ikoranabuhanga byanafashije kubika inyandiko zigaragaza uko amafaranga yinjira n’uko asohoka. Ni ngombwa kugira konti zitandukanye cyangwa konti zifashisha ikoranabuhanga mu ihererekanya ry’amafaranga kuri konti y’umuntu ku giti na konti y’ikigo kugira ngo ukenera gusaba inguzanyo cyangwa indi ngoboka itangwa na banki imufasha mu kuzahura ibikorwa bye, abashe kuyigaragariza neza inyandiko yagiye abika nk’ikimenyetso kigaragaza ko afitanye na banki imikoranire yizewe.
5. Niba uri umukiriya wa banki ufite inguzanyo kandi ukaba ufite ingorane zo kuyishyura, egera banki, mwumvikane ku buryo mwabona igisubizo.
Ku bakiriya basanganywe na banki, amabanki yabashyiriyeho serivisi zibafasha kwishyura inguzanyo. Muri izo serivisi harimo igihe bamara basonewe mbere yo gutangira kwishyura inyungu n’inguzanyo y’ibanze, isubikabwishyu no kuvanirwaho ibihano by’ubukererwe mu kwishyura n’andi mafaranga akatwa. Banki zumva neza impamvu imikorere ya byinshi mu bigo bito n’ibiciriritse (SMEs) yagiye ikendera muri ibi bihe bimwe hubahirizwa ingamba zo guhagarika bimwe mu bikorwa bitari iby’ingenzi.
Kuganira na banki yawe – unyuze ku mukozi ushinzwe imikoranire n’abakiriya cyangwa ushinzwe inguzanyo ni ingirakamaro. Niba ikigo cyawe kiri mu bibazo, witegereza, egera bidatinze banki igufashe. Banki izakorana nawe igufashe gufata icyemezo ku gihe ukeneye guhabwa mbere yo gutangira kwishyura inguzanyo cyangwa gusubikirwa kwishyura inyungu, akenshi bitewe n’urwego rw’ubucuruzi na serivisi ikigo cyawe kibarizwamo n’uburyo cyazahajwe n’ibi bihe bikomeye.
6. Hateganyijwe ibigega byinshi by’inguzanyo nk’ikigega cyo kuzahura ubukungu. Icyakora inguzanyo ntizigenewe buri wese. Kora igenamigambi riboneye mbere yo gusaba inguzanyo.
Ku wa 4 Kamena 2020, Banki Nkuru y’u Rwanda (BNR) yatangije Ikigega cyo Kuzahura Ubukungu. Iki kigega kizemerera banki gutanga inguzanyo z’ingoboka n’izindi serivisi ku bigo biri mu ngorane byatewe n’ibi bihe bikomeye. Icyakora, ni ngombwa ko ikigo gikora igenamigambi cyitonze ku byerekeye ubushobozi gifite bwo gusaba inguzanyo no kureba niba kizakora cyunguka bihagije kugira ngo kizabashe kwishyura iyo nguzanyo. Nubwo inguzanyo zizatangwa ku ijanisha ry’inyungu riri hasi ku bigo byujuje ibisabwa mu kubona iyo nguzanyo y’ingoboka, kuko atari impano bizaba bihawe. Izi nguzanyo zifite amategeko n’amabwiriza azigenga nk’uko bikurikizwa ku nguzanyo isanzwe, igomba kwishyurwa yose uko yakabaye, mu gihe cyagenwe kandi hishyurwa amafaranga yose asabwa n’andi akatwa ku nguzanyo.
Niba utujuje ibisabwa ngo wemererwe inguzanyo, kandi ukaba ufite gahunda isobanutse y’uburyo uzifashisha mu kwishyura inguzanyo uhawe, warushaho gusobanukirwa wegereye umukozi ushinzwe imikoranire n’abakiriya cyangwa ushinzwe inguzanyo. Azagufasha kugenzura niba ufite inyandiko zose zikenewe, ko utabaye umukiriya bihemu mu gihe cyahise no kureba niba inguzanyo usaba izagufasha aho kukubera umuzigo mu bucuruzi ukora.
Kurikira ibiganiro n’amahugurwa utegurirwa na AMI,umenye byinshi ku byerekeye uko wasuzuma ubushobozi bukwemerera kwaka inguzanyo
Umwiherero: Ku wa Kane, 5 Kamena 2020- https://www.africanmanagers.org/rwandacovidwebinars/
7. Koresha inguzanyo uhawe icyo wateganyije kuyikoresha mbere uyisabaga. WISHORA amafaranga uhawe mu bikorwa binyuranye n’ibyo inguzanyo igenewe, niyo byaba muri ibi bihe bikomeye.
Amabanki asanga hari bamwe mu bakiriya bakoresha amafaranga y’inguzanyo bahawe mu bindi bitari ubucuruzi basanzwe bakora, ku buryo iyo bageze igihe cyo kwishyura, nta mafaranga baba bagifite. Iyi ni yo mpamvu ya mbere ituma banki zitakariza icyizere umukiriya wazo. Nubwo bisa nk’aho cyaba ari igitekerezo cyiza mu gihe kigufi, bigira ingaruka ku bushobozi bwo kwemererwa inguzanyo mu gihe kizaza, cyane cyane muri ibi bihe aho kunanirwa kwishyura inguzanyo bigira ingaruka ku cyizere ufitiwe n’Ibiro bikusanya Amakuru ku Nguzanyo (CRB).
Aho gushora inguzanyo mu mushinga itateganyirijwe, kabone niyo umuntu yaba ari mu bibazo, nk’uko ibibazo bitajya bibura, ugomba guhita ubuganiraho n’umukozi ushinzwe imikoranire n’abakiriya cyangwa ushinzwe inguzanyo. Banki ntibereyeho kugucira urubanza mu byo wakoze ahubwo intego yayo ni ugufasha abayigana. Iyo nta makuru asobanutse, y’ukuri kandi ajyanye n’ibihe uyihaye, ntizabasha kwiga ku kibazo cyawe kugira ngo ikibonere igisubizo kizakurinda kunanirwa kwishyura.
8. Ibigo byinshi byo mu Rwanda biseta ibirenge mu gushyira mu bwishingizi ibikorwa byabyo. Icyakora, niba hari ikintu COVID yatwigishije, ni uko ubwishingizi ari ingirakamaro nk’imwe mu ngamba yifashishwa mu guhangana n’ibyateza ingorane kandi ni ryo banga rituma ikigo kibasha kwivana mu bihe bikomeye.
Abacuruzi benshi bibaza ibibazo bikurikira: “Kuki ngomba gushaka ubwishingizi ngashora amafaranga yanjye ntazongera kubona mu gihe nta kibazo mpuye nacyo?” Icyakora, ubwishingizi ni yo serivisi irusha izindi akamaro ikigo kigomba kuba gifite kugira ngo bigifashe guhangana n’ibyagiteza ingorane. Itegeko abanyamabanki bagenderaho ni uko niba umuntu adashobora kwigondera ikiguzi cy’ubwishingizi, bivuze ko atanabasha no kubaho ngo anakore imishinga nta bwishingizi afite.
Mu gihe hari ibyihutirwa bikeneye igisubizo, nk’ubujura, inkongi y’umuriro, impanuka y’ikinyabiziga, ugomba kubungabunga umutungo wawe n’ibikorwaremezo by’aho ukorera ubucuruzi. Ubwishingizi buboneka hifashishijwe ibigo by’imari hamwe no kwegera amasosiyete y’ubwishingizi agufasha kwirinda wowe ubwawe ibyakugiraho ingaruka bitari biteganyijwe maze ukirinda gutakaza ibyakunganiraga mu mibereho.
9. Ntukirengagize abakiriya bawe n’abacuruzi bakugemurira ibyo ukenera. Komeza wagure imirongo y’itumanaho!
Imikoranire hagati y’ikigo n’abakiriya bacyo ntishobora kwirengagizwa nubwo haba ari mu bihe ubucuruzi buri mu ngorane. Ugomba gukomeza gukorana bya hafi n’abakiriya ndetse n’abakugezaho ibicuruzwa kugira ngo bamenye ibyo urimo gukora ku buryo babasha gukomeza imikoranire mufitanye mu gihe ubucuruzi butangiye kugenda neza.
Urugero: hari ibigo byinshi bito bikigorwa no kwishyura ubukode cyangwa abandi bacuruzi babigemuriye ibicuruzwa kubera ko amafaranga byinjizaga yagabanutse cyangwa akaba nta mafaranga bikinjiza muri ibi bihe ibikorwa na serivisi bitari ngombwa byabaye bihagaritswe. Nubwo abacuruzi bagemura ibicuruzwa badateganya kugira igihombo mu mafaranga binjiza, hari benshi muri bo biteguye kuganira no kumvikana ku mikorere irambye aho kuba batakaza amafaranga YOSE binjizaga, aba ni abagifite ubushobozi bwo gukora bunguka.
Mu byerekeye abakiriya, ushobora kubura ubushobozi bwo kugemura ibicuruzwa na serivisi mu buryo bumwe n’uko wabikoraga hataraba ingorane zatewe n’icyorezo COVID-19. Ushobora gukenera kumvikana na ba bandi bishyuye mbere cyangwa ukizeza abakiriya bawe ko ufite gahunda yo gufungura ibikorwa byawe kandi ko uzakorana na bo vuba bishoboka. Icy’ingenzi ni imirongo y’itumanaho ikomeza kuba ifunguye kugira ngo abakiriya bawe batajya mu kindi kigo cyiteguye kuganira no gukorana na bo.
Kurikira ibiganiro n’amahugurwa utegurirwa na AMI, umenye byinshi ku byerekeye uko waganira ukumvikana n’abacuruzi bakugemurira ibicuruzwa na serivisi ukenera:
Umwiherero: Ku wa Kane, 5 Kamena 2020
https://www.africanmanagers.org/rwandacovidwebinars/
10. Ubwizerane ni ingenzi mu guteza imbere imikoranire yawe na banki mu gihe kirekire kandi bigufitiye inyungu.
Hari ibivugwabitari ukuri ku mabanki n’ibindi bigo by’imari aho hari abavuga ko ibi bigo bikorana n’abakire gusa, iyo dushaka kuvugisha abakozi babyo ntibaboneka, ni abantu bibereye aho bashishikajwe no kwinjiza amafaranga. Nubwo banki na zo ari ibigo by’ubucuruzi, zikora ubucuruzi bwo gutanga serivisi ku bakiriya nk we. Ubwizerane ni ingenzi mu guteza imbere imikoranire yawe na banki ikuzanira inyungu.
Rimwe na rimwe, abakiriya batinya kubwira banki ko ubucuruzi bakora buri mu ngorane cyangwa ko bananiwe kwishyura inguzanyo bahawe. Nyamara, amabanki azi neza ko turi mu bihe bigoranye ku byinshi mu bigo bito bikora ubucuruzi kandi biri mu nyungu za buri wese gufasha ibi bigo kuzahura ibikorwa byabyo. Nk’umukiriya, birakwiye ko uhita uganira n’umukozi ushinzwe imikoranire n’abakiriya cyangwa ushinzwe inguzanyo ukamugezaho amakuru asobanutse, ajyanye n’ibihe kandi yizewe ukuri kugira ngo banki igufashe kubona ku muti w’ikibazo.
Rimwe na rimwe banki ishobora kukwemerera gusubika iyishyurwa ry’inguzanyo cyangwa igihe uzamara mbere yo gutangira kwishyura inguzanyo. Banki ishobora kandi guhuza ingengabihe yo kwishyura n’igihe kirekire ikwemereye kuzishyuramo inguzanyo cyangwa ikagufasha kubona ibindi bisubizo. Ariko iyo nta kwizerana no guhanahana amakuru, nta serivisi uhabwa.
Uko ubucuruzi bukorwa ku isi hose bizaba bitandukanye n’uko byahoze mbere y’Icyorezo Covid-19. Byingeye kandi, serivisi amabanki n’ibindi bigo by’imari bitanga ni ugufasha ibigo bito n’ibiciriritse (SMEs) kubasha guhangana n’ibihe birushaho gutera impungenge urwego rw’ubucuruzi kuko rutizeye uko ibintu bizaba bimmeze mu gihe kiri imbere. Niba utaratangira imikoranire na banki, iki ni cyo gihe cyo kubikora. Kubera iyo mpamvu, urasabwa ibikurikira:
- Gushyira ku murongo inyandiko na raporo z’ibaruramari
- Gufungura konti kugira ngo ubashe gutangira ubika neza inyandiko zizajya zikwereka niba uko ibikorwa byawe bitera imbere cyane cyane igihe uzaba ugeze ubwo usaba inguzanyo
- Komeza gutandukanya konti yawe bwite na konti y’ikigo
- Kurikira amasomo – nk’atangirwa mu mwiherero cyangwa amahugurwa ategurwa na AMI azakwigisha uburyo buboneye bwo kubika inyandiko, guhangana n’ibyateza ingorane ndetse n’ubumenyi ngiro mu igenamigambi
- Komeza ufungure imirongo y’itumanaho n’abakugemurira ibicuruzwandetse n’abakiriya
- Gushakisha uburyo wazahura ubucuruzi usanzwe ukora kugira ngo ukomeze ibikorwa by’ubucuruzi
- Gufata inguzanyo nk’ingoboka wifashisha, ariko ifite inshingano ziyiherekeje aho gufata inguzanyo nk’impano uhawe cyangwa ikindi ugabiwe
- Gukoresha inguzanyo icyo yari iteganyijirijwe kuzakoreshwa
Nuramuka uzirikanye izi nama uhawe, kandi ukegera banki yawe cyangwa ikigo cy’imari mukorana, bishobora kukugoboka mu gihe ubikeneye, uzaba ufite amahirwe menshi yo kutagirwaho ingaruka n’ingorane zatewe n’Icyorezo cya COVID-19!


c: text/html

text:
Umunsi mpuzamahanga w’abagore wongera ubusabane mu miryango
Abagabo bo mu Murenge wa Kinigi mu Karere ka Musanze baratangaza ko kwizihiza umunsi mpuzamahanga w’abagore bibafasha kurushaho gusabana n’abagore.
Bavuga ko mbere uyu munsi batawuhaga agaciro ariko ngo nyuma yaho umugore yasubijwe ijambo baje gusanga ari ngombwa ko bajya bifatanya n’abagore babo kuwizihiza kuko basanga bituma barushaho gusabana.
Abagabo bo mu Kinigi bavuga ko ku munsi mpuzamahanga w’umugore wizihizwa buri mwaka kuwa 08/Werurwe, bagerageza gukora ibishoboka byose kugira ngo bashimishe abagore babo babereke ko bari kumwe.
Bizinza Theogene wo mu murenge wa Kinigi, avuga ko aho abagore babonye uburenganzira bungana nubw’abagabo bakaba basigaye babafasha mu bitekerezo byo kubaka urugo, nta mugabo wasubiza uruhare rw’umugore inyuma.
Ati “Ubu nabo basigaye barakangutse agafasha umugabo mu bitekerezo byo kubaka urugo kugeza ubu rero nta mugabo wasubiza inyuma uruhare rw’umugore kubera nabo bagize iterambere, kuburyo kuri uwo munsi turabishimira niba hari icyo twungutse tukishimana haba hari nk’aga fanta dufite tugasangira twese n’abagore tukishima kuri uwo munsi wabo”.
Karekezi Hamier na we utuye mu Kinigi, asanga kwizihiza umunsi mpuzamahanga w’umugore ari ukumuha agaciro kuburyo nk’umugabo hari ibyo ategurira umugore we kuri uwo munsi.
Ati “Nk’abategarugori kubona babona umunsi mukuru wabo njye ndabona ko ari inyungu kuri bo natwe, kuko bituma umugore agira agaciro, kuburyo mvuye no mu isoko gushaka icyo kurya tuwizihize no kunywa, burya iyo umuntu yariye kandi akagira n’umutekano byose byacamo neza”.
Murenzi Nicolas umukozi w’Akarere ka Musanze ushinzwe uburinganire n’iterambere ry’umuryango, asobanura ko kuba umugabo yakwifatanya n’umugore kwizihiza umunsi wabo bituma barushaho kwitezimbere.
Ati “Umugabo kwifatanya n’umugore kuri uyu munsi binajyana no kwifatanya nawe mu mirimo izamura urugo kandi bimaze kugaragara ko umugabo wifatanyije n’umugore mu mirimo yose y’urugo, urwo rugo rwose ruterimbere”.
Umunsi mpuzamahanga w’umugore watangiye kwizihizwa mu Rwanda mu mwaka wa 2004.

robotstxt: allowed

filter: keep


text:
Impinduka: Vestine na Dorcas igitaramo cyabo amataliki yahindutse
Aline Gahongayire yafatanyije n’itsinda ryo muri Kiliziya Gatolika basohora indirimbo nshya
Ruhangwamboni mu baramyi nyarwanda ndetse no hanze y’imbibi z’u Rwanda, Aline Gahongayire yafashije itsinda rya Catholic All Stars gusubiramo mu buryo bugezweho indirimbo ya Kiliziya Gatolika yitwa ‘Byose bihira abakunda Imana’.
Mu kiganiro cyihariye yagiranye na Nkunda Gospel, abazwa niba abakeka ko abarizwa mu idini ry’abarokore badashobora kwibaza impamvu yakoranye n’abahanzi bo muri Kiliziya Gatolika, yasubije ko idini abarizwamo rimwemerera kuririmbana n’abavuga Imana bose. Yagize ati:
“Sindi umwangilikani, sindi umupetekoti, yewe sindi n’uwo muri Zion tample ndetse n’ahandi, ahubwo idini yanjye ni urukundo.” Yakomeje agira ati:
“Niteguye gukorana n’abahanzi bose bavuga Imana kuko yatubwiye ngo tugende mu mahanga yose tubwirize ubutumwa bwiza. Gukorana n’abantu batandukanye byagura umurimo w’Imana.”
Rwandan Catholic All Stars ni itsinda ry’abaririmbyi batandukanye bava mu makorali hirya no hino cyangwa se ku giti cyabo ryiyemeje gukora no kuririmba indirimbo zisanzwe zizwi, cyangwa se nshya mu buryo bworohera buri wese kwirekura mu gusingiza no kuririmbira Imana uko abishoboye, binyuze mu majwi meza aririmbanye ubuhanga kandi izo ndirimbo zicuranzwe mu buryo bugezweho, dore ko zikorerwa mu nzu itunganya umuziki imaze kubaka izina ‘Universal Records’.
Nkuko Emmy Pro abitangaza Mu minsi yashize abantu ntibari bazi ko n’indirimbo za Kiliziya Gatolika zashoboraga gucurangwa mu buryo bugezweho burimo ibikoresho bigezweho bitandukanye, niyo mpamvu producer Emmy Pro ukorera muri sitidiyo yitwa Universal records yiyemeje gushyira hanze ubwo bukungu bwari bwihishe mu bihangano bya Kiliziya Gatulika ,ku buryo indirimbo zirushaho kuryohera abagatulika ndetse n’abandi bo mu yandi madini basanzwe bakunda umuziki gatolika.Ibi bigakorwa kandi bigendeye ku cyifuzo cya Papa Françis cya modernization de la musique.(https://www.radiofrance.fr/francemusique/le-pape-reclame-la-modernisation-des-chants-liturgiques-8981995).
Gukora izi ndirimbo kandi muri ubu buryo buririmbye kandi bucuranze gutya ni gahunda ndende yo kongerera abaririmbyi gatolika ubumenyi mu miririmbire igezweho kandi iryoshye no kwiga izindi tekiniki zo kuririmba nka improvisation zisanzwe zikoreshwa n’abaririmbyi mpuzamahanga.
Producer Emmy afite gahunda kandi yo kuzamura impano z’abaririmbyi basanzwe bafite amajwi meza ariko bakitinya cyangwa se ntibabone aho baririmbira neza .Iyo bageze muri Rwanda All Stars baratinyuka bakaririmba bityo bagakuza impano basanzwe bafite.
Nkuko Kiliziya Gatolika iri muri sinodi yitwa tugendere hamwe ubu gahunda ni ugukora indirimbo z’abahanzi gatolika babyemeye ndetse dufatikanyije n’abaririmbyi bose babishaka bo mu yandi madini ya gikirisitu bafite impano yo kuririmba neza hanyuma ingoma y’Imana igakomeza ikamenyekana hose no muri bose kuko ingoma y’Imana itagira imipaka.
Mu rwego rwo gufasha televiziyo ya Kiliziya y’u Rwanda PACIS TV ndetse n’izindi televiziyo mu iyogezabutumwa Universal records yiyemeje gukora indirimbo ziririmbye mu buryo bwiza kandi zifite amashusho afashwe neza bijyanye n’igihe kigezweho cya dijitali.
Muri nouvelle evangelization kandi hakenewe indirimbo urubyiruko rwibonamo binagendanye naho iterambere ry’umuziki rigeze. Gahunda ya Emmy pro akaba ari niyo gukundisha ibihangano byo muri Kiliziya Gatolika ingeri zitandukanye z’abantu baba abo muri Kiliziya Gatolika cyangwa abo mu yandi madini.
Iri tsinda ryatangijwe na Iyakaremye Emmanuel, umenyerewe mu gutunganya umuziki gatulika nka Emmy Pro, ryatangiye mu mwaka wa 2020.
Usibye kuba bakorana indirimbo na Aline Gahongayire bakoranye kandi n’umuhanzi Mani Martin, dore ko basubiyemo indirimbo yitwa ‘Niyeguriye Nyagasani.”


text:
Korali Family of Singers bateguye igitaramo bitiriye ‘Umuryango Mwiza’
Amateka ya Martin Luther King wabaye impirimbanyi mu iyobokamana na politike
Umwirabura w’umunyamerika Martin Luther King, Pasiteri, Dogiteri, umunyapolitike akaba n’umwanditsi ukomeye wamenyekanye cyane ku mbwirwaruhame yise “I Have a Dream” yayoboye Minisiteri ya gikristu muri Amerika ndetse aba indashyikirwa mu guharanira uburenganzira bwa muntu. Yanditse ibitabo byinshi harimo: “Stength to Love, I Have a Dream, A Gift of Love, Let the Trumpet Sound,…” Luther yavukiye muri Leta ya Georgia ho muri Leta Zunze Ubumwe za Amerika ku wa 15, Mutarama 1929, apfa ku wa 4 Mata 1962 arashwe.
Mu kigero cy’ubwana n’ubugimbi, Martin Luther King Junior, yabayeho yishimye kandi yakuriye mu muryango w’Abirabura ndetse arerwa n’ababyeyi bamukunda. N’ubwo yakuriye mu muryango w’abanyedini cyane, ikintu kimwe cyamuteye kwibaza kuri Bibiliya ni itegeko rivuga ko abakristo bagomba gukunda kabone n’ababagiriye nabi. Ibi byagoye Martin Luther King kuko yabonga abazungu bakora ivanguramoko.
Imyizerere ye ishingiye ku Idini no kurwanya amacakubiri ahanini byari imbaraga zuzuzanya mu buzima bwa King, maze akora ubushakashatsi kuri filozofiya na tewolojiya muri college, atangira kubona ko agomba guharanira ubwisanzure n’uburinganire mu nshingano ze za gikristo.Martin Luther King yakomereje amasomo ye mu iseminari maze ashyira imbaraga mu myizerere afatiye icyitegererezo kuri Mahatma Ghandi warwanyaga akarengane ku rwego rwo hejuru maze bituma Luther ahuza filozofiya na politike mu kwamagana amacakubiri.
Martin Luther King yatangiye ishuri akiri muto cyane kuko Mama we yari umwigisha mu ishuri riherereye muri Atlanta. Bitewe n’uko yari azi ubwenge cyane ntiyarangije Secondaire yarasimbutse ku myaka 15 yahise ajya kwiga muri Morehouse College aho mu mwaka 1948 yahakuye impamyabumenyi y’icyiciro cya 2 cya Kaminuza(Bachelor Degree) mu bijyanye n’Imibanire y’abantu (Sociology).
Nyuma y’igihe gito, Itorero ryaramuhamagaye ngo atangire urugendo rwo kwigisha uburinganire, maze bamwohereza kwiga mu Iseminari iherereye ahitwa Pennsylvainia aha King yahakoze ibikorwa by’indashyikirwa aho yigishije abayobozi agendeye ku nyigisho za Mahatma Gandhi zo kurwanya ivanguramoko. Mu 1951 King yahavanye impamyabumenyi (Bachelor of Divnity Degree).
Mu 1955 Martin Luther King yahindutse Dogiteri aho yabonye impamyabumenyi y’icyicirocya kane cya Kaminuza (PhD) mu bijyanye na Tewologiya muri Kaminuza ya Boston (Boston University) aho yibanze ku guhuza Filozofiya n’imyemerere ya Gikristo mu guharanira ubutabera binyuze mu rukundo no kwizera. Ari muri Boston, Luther King nibwo yahuye na Coretta Scott, nyuma y’igihe gito barashakanye babyarana abana bane: Martin Luther III, Yolanda King, Bernice King na Dexter King.
Mu 1520 Martin Luther king yagize impinduka zikomeye aho yashinze itorero ry’Abaprotestanti (Eglise Protestant) ndetse inyandiko ze zishishikariza abantu kumenya no gukorera Imana zahinduwe mu ndimi zitandukanye zigakwirakwizwa hirya no hino ku Isi ndetse zikundwa n’abatari bake.
King ni umuntu wamenyekanye mu bikorwa byo kurwanya ivangura kuko mu gihe cye hariho ubusumbane aho abazungu bakandamizaga abirabura. Uyu mugabo yanditse izina ubwo Rosa Park yafungwaga azira ko yanze guhagurukira umuzungu muri bisi ngo yicare, icyo gihe King yaharaniye uburenganzira bw’abirabura kuko yangaga ivanguramoko.
Uko Luther yagendaga amenyekana niko ibihungabanya umutekano we byiyongeraga aho bamushyiragaho iterabwoba ryo kumwica. Yatawe muri yombi n’abapolisi b’abazungu bari bashyigikiye ivanguramoko ndetse barasa ibisasu ku nzu ye ariko yiyemeje gukomeza kurwanya urugomo n’ibitero byarwo kandi abasha gushishikariza abaturage be kubikora, n’ubwo uburakari bwagendaga bwiyongera ndetse abaturage bagasaba kwihorera , ariko Martin Luther yababuzaga kubikora.
Muri ibyo bikorwa by’urugomo byabaga bishyigikiwe n’abapolisi, byageze aho Luther King nawe arafatwa arafungawa azira kurwanya ivanguramoko. Icyakora, mu 1956 imyigaragambyo yo guharanira uburinganire yaratsinze igera ku ntego maze abantu bahabwa uburenganzira bungana muri bisi nta gusuzugurwa. King yakomereje muri Ghana gushyira mu bikorwa umurage wa Mahatma Gandhi.
Agarutse muri Amerika, abamurwanyaga ntibagohetse kuko bashakaga kumucecekesha, abantu bamwe barafunzwe igihe kirekire, abandi bahabwa igihano cy’urupfu, abandi bakorerwa ihohoterwa rikabije baraswa. Mu 163 ubwo imyigaragambyo yari irimo kubera i Washington, Martin Luther King yahavugiye imbwirwaruhame “I have a Dream” Luther yavugaga ko afite inzozi ko umunsi umwe abirabaura n’abazungu bzasangirira ku meza amwe bahuje umutima. Iyi mbwirwaruhame yahinduye Isi ndetse yakunzwe n’abatari bake aho yari yitabiriwe n’abagera kuri ¼ cya miliyoni harimo abashyigikiraga ivanguramoko.
Mu 1964, kubera ubwitange bwa Martin Luther King, itegeko ryo guharanira uburenganzira bwa muntu ryahise ritorwa muri icyo gihe, muri uwo mwaka, King yegukana igihembo cy’amahoro cyitiriwe Nobel. Ibyo bintu byombi byagaragaje iterambere ry’umuryango uharanira uburenganzira bwa muntu, ariko ntabwo urugamba rwarangiye.
Yakomeje kwanga ihohoterwa kandi aharanira ubudacogora mu butabera kugeza igihe yiciwe ku ya 4 Mata 1968. Luther yaharaniraga gusohoza inshingano ze nk’umukirisitu mu guharanira ubutabera n’uburenganzira bw’abarengana.
Martin Luther King Junior azwi cyane nk’umwe mu banyapolitiki bakomeye wagaragaje ubwitange mu guharanira uburinganire n’ubutabera no kurwanya urugomo. Ikigeretseho ni uko ibyo bikorwa byose yabifatanyaga n’umurimo w’ivugabutumwa.
Urupfu rwa Martin Luther King Jr
Kuwa 4 Mata 1968, Martin Luther King Jr, umwirabura w’umunyamerika waharaniye uburenganzira bw’ikiremwamuntu ndetse akazana benshi kuri Kristo, yarasiwe kuri Motel ya Lorraine i Memphis, muri Tennesse. Akimara kuraswaYahise ajyanwa mu bitaro bya Mutagatifu Yozefu, ari naho yapfiriye saa moya n’iminota 5.
Kuwa ya 10 Werurwe 1969, James Earl Ray washinjwaga kwica Luther, yemeye icyaha maze akatirwa imyaka 99 muri gereza ya leta ya Tennessee. Ray yapfiriye muri iyo gereza mu 1998.
Martin Luther King amaze gupfa, Kuwa 7 Mata Perezida Lyndon B. Johnson yahise ashyiraho umunsi w’icyunamo ndetse asaba ko ibikorwa byose ( amashuri, imikino,inzu ndangamurage, ubucuruzi n’ibindi) bihagarikwa bityo bakibuka indashyikirwa Martin Luther King.
Kuwa 9 Mata 1969 nibwo Martin Luther King yashyinguwe ahitwa Atlanta muri Leta ya Georgia, ni umuhango witabiriwe n’abantu benshi barimo umuryango we, abayobozi mu nzego za Leta, incuti za bugufi bakoranye umurimo w’Imana mu Rusengero rw’Ababatisita rwa Ebenezer (Ebenezer Baptist Church) aho Luther na Se bari abapasiteri bakomeye.
Martin Luther King yagize umumaro mu gihe cye kuko yaharaniraga gusohoza inshingano ze nk’umukristo, umupasiteri ndetse akabifatanya no kuba umunyapolitiki aharanira ubutabera n’uburenganzira bw’abarengana. Ibi bikwiye kubera isomo buri wese akamenya ko mu kazi akora akwiye gukuza Ubwami bw’imana.


text:
yitwa Niyonsanga Eric azwi ku izina ry'ubuhanzi rya Niyorick, mu1988 avukira i Kigali ku Kicukiro. Amashuri abanza yayize kuri IFAK ,ikiciro rusange cy' ayisumbuye acyiga i Musha muri Ecole Secondaire St Kizito, aza kujya gukomereza muri Collège APAPE I Gikondo, aho yarangirije mu mwaka wa 201Nk`uko yabitangarije zahabutimes.com, muzika yayitangiriye cyera aririmba muri korali, nyuma aza kugana group yakoraga umuziki ariko yigana uw`abandi (interpretation), aho yasubiragamo indirimbo z`abandi bahanzi. Nyuma yaje gufata icyemezxo cyo gukora umuziki ku giti cye ahagana mu mpera za 2010.Ubu amaze gushyira indirimbo ebyiri ahagaragara arizo:'nibwobo buzima" na "abe ariho nibera", akaba afite n`izindi ebyiri ziri muri studio ateganya kuzasohora vuba aha.
Niyorick akaba yaratangarije zahabutimes.com ko yakuze yumva nkunda muzika cyane, yiyumvamo ko ari impano ye.N`ibindi yagiye yinjiramo birimo gucuranga bituma bituma ngo yifuza kuzayigira umwuga.
ubwo yabazwaga niba muzika ishobora gutunga uyikora hano mu Rwanda yagize ati:" birashodoka ko muzika yakubera umwuga ikagutunga,kuko n`iyo urebye neza,n`ino aha iwacu mu Rwanda birashoboka Ndetse aha dufite ingero z`abahanzi batunzwe n`ibihangano byabo".
Niyorick akaba ateganya gukora n`ibindi bigendanye na showbiz aho afatanya muzika no gukina film,akaba yaragaragaye muri film THE IMPACT,ubu hakaba hari indi agiye gukinamo.
Mubyo akunda, harimo kubaho atuje, kubana n`incuti, gusenga, kuko nk`uko abyitangariza Imana ariyo imuyobora mu migambi ye.
Niyorick akaba anasengera mu itorero Zion Temple.
Mu bintu yanga bitamushimisha,harimo umuntu usuzugura undi, Ikindi yanga ni ubukene.
ngo ikintu cya mushimishije cyane muri muzika Ni igihe yumvise umuntu atazi arimo araririmba indirimbo ye mu nzira hari muri iyi minsi yashize.
Akaba yarasoje ikiganiro ashimira abakunzi be agira ati:"Abakunzi bange nabanza kubashimira uburyo bakira ibihangano maze gushyira hanze,kandi ibyiza biri imbere kuko ndi gukora cyane,ndifuza gukora muzika nkagera ku mpera z`isi yose,sinzagarukira mu Rwanda gusa".


text:
Mu gitondo cyo kuri uyu wa Gatandatu, Taliki 26, Werurwe, 2022 mu Murenge wa Ntendezi hadutse umuriro wakongoye iduka rifite imiryango umunani bacururizamo rirakongoka. RBA yanditse...
U Rwanda rwatangiye gukorana na Luxembourg mu rwego rw’imari n’imigabane, bikaba byakozwe binyuze mu masezerano abayobozi b’ibi bigo byombi bashyizeho umukono kuri uyu wa Gatatu taliki...
Ikigo cy’igihugu gishinzwe ibarurishamibare mu Rwanda (NISR) cyatangaje ko ibiciro ku isoko mu mijyi byiyongereyeho 5.8% muri Gashyantare 2022, mu gihe muri Mutarama izamuka ryari 4.3%....
Ikigo cy’igihugu gishinzwe ibarurishamibare mu Rwanda (NISR) cyatangaje ko ibiciro ku isoko mu mijyi byiyongereyeho 4.3% muri Mutarama 2022, ugereranyije na Mutarama 2021. Ukuboza 2021 izamuka...
N’ubwo Leta y’u Rwanda ikomeje koroshya ingamba zari zarakajijwe mu mezi yashize mu rwego rwo kwirinda COVID-19, umwe mu batuye Umurenge wa Masaka avuga ko abantu...
[wp-rss-aggregator]


text:
Bookshare yoroshya gusoma
Ku bantu batabasha gusoma mucape ibitabo.
Shakisha ibitabo ushaka ku ishuri, ku kazi, no kwinezeza
mu isomero rinini ku isi ry’ibitabo byoroshye kuboneka kuri murandasi.
Inyungu z'ingenzi
Soma mu buryo bwawe
Imitwe y’inyandiko 448.000!
Somera aho uri hose
Injira ku buntu
Ninde ukoresha Bookshare?
Igihe natangiraga gukoresha Bookshare, narumiwe. Bwa mbere mu buzima bwanjye, nashoboye gusoma kugiti cyange ntabifashijwemo n'umuryango cyangwa abakorerabushake. Ubu shobora kwigenga no gushaka akazi.
-Suraj, umuntu mukuru utabona
Bookshare nimwe mu bikoresho bike cyane ku bantu bafite ubumuga, cyane cyane niba batavuga icyongereza. Hamwe na Bookshare, nashoboye kuba umunyeshuri wa mbere utabona winjiye muri Instituto de Estudios Superiores de Tamaulipas.
-Gerardo, umunyeshuri utabona
Mbere ya Bookshare, nasomaga bihagije gusa kugira ngo ntsinde ibizamini byange mu ishuri. Ibyo byose byarahindutse mbonye Bookshare. Uyu mwaka, nasomye ibitabo byinshi kuruta uko nasomye mu buzima bwanjye.


text:
Korali Family of Singers bateguye igitaramo bitiriye ‘Umuryango Mwiza’
Aline Gahongayire yambitse umubyeyi we impeta anamuha isezerano nk’uko bikorwa n’abagiye gusezerana imbere y’Imana
Umuramyi Aline Gahongayire umaze kubaka izina mu mitima ya benshi kubera ibikorwa akora binyuranye abifatanyije n’ubuhanzi, yatangaje benshi ubwo yambikaga mama we impeta yarangiza akanubwira amasezerano nk’uko bigendekera abashakanye bagiye gusezerana imbere y’Imana, ariko icyasekeje benshi ni ijambo yavuze ari gutebya aho yavuze ko n’aho umubyeyi we yakongera gukora ubukwe umugabo wamwambika impeta atabanza kumukuramo iyo Gahongayire yamwambitse ahubwo ko nawe yakongeraho iye.
Ibi byabaye ubwo bizihizaga umunsi mukuru w’amavuko wa mama we, Pasitori Umulisa Chantal wari wujuje imyaka 60 y’amavuko. Muri ibi birori byitabiriwe n’imbaga nyamwinshi Aline Gahongayire yafashe umubyeyi we ikiganza maze amwambika impeta arangije aragira ati:
“Iyi ni impeta nkwambitse nk’ikimenyetso cy’urukundo ngukunda kandi ko guhera uyu munsi ntazaguhemukira, ko ntazaba ikirara, ko ntazaba uworoheje, ko nzaba umuntu ukomeye , ko nzakorera Imana nkaguhesha ishema nkanaguhoza amarira…”
Aline Gahongayire yakomeje anandika ku mbuga nkoranyambaga ze amagambo avuga agaciro afitiwe n’umubyeyi we agira ati: “Mama wanjye, Pasitori wanjye ni we wampetse nubu akaba akimbikiye amabanga, wubahwe mama, isabukuru nziza y’imyaka 60 umaze uvutse. Baho mama wowe na Yesu muri ingenzi mu buzima bwanjye.”
Ubwo uyu muramyi yambikaga umubyeyi we impeta abantu bakomeje kugenda baseka, bamwe bakoma amashyi bavuga ko Aline Gahongayire agira ibikorwa byinshi bidasanzwe ariko na none hari n’abandi bantu bagiye bafatwa n’ikiniga bakarira nk’uko bigaragara mu mashusho Nkundagospel ifitiye kopi.


text:
King James ubundi yitwa James Ruhumuriza, ni umuririmbyi w’injyana ya RnB n’izindi zishamikiyeho nka Zouk na Pop. Yavutse kuwa 1 Mata 1990. Ni mwene na Consolatie Kakizi na Isaac Murihano. Yatangiye ubuhanzi mu mwaka wa 2006, ubwo yari mu mashuri yisumbuye. Indirimbo ye ya mbere yayise ’Intinyi’ ayisohora mu mwaka wa 2009. Amashuri ye yisumbuye yayize mu kigo cya APE Rugunga aho yarangije mu mwaka wa 2010. Uyu muhanzi yashyize hanze album ye ya mbere yise ‘Umugisha’ kuwa 24 Ukuboza 2010. Iyi album iriho indirimbo zakunzwe nka Umugisha, Kuko Turi Kumwe, Naratomboye, Mwarakoze, Harabura Iki (yaririmbanye na Princesse Priscilla) n’izindi. Ku itariki ya 10 Ukuboza 2011 album ye ya 2 yise ‘Umuvandimwe’. Iyo album kandi yayimurikiye no mu Ntara y’Amajyepfo muri Kaminuza NKuru y’u Rwanda ku itariki ya 13 Mutarama 2012. Iyo album ye iriho indirimbo nka Narashize, Ndakwizera, Buhoro Buhoro, Nta Mahitamo, Birandenga, Ese warikiniraga, Kuki unsize, Mbabarira, Nzajya Ngushima, Ubaye Uwanjye.
King James ubundi yitwa James Ruhumuriza, ni umuririmbyi w’injyana ya RnB n’izindi zishamikiyeho nka Zouk na Pop. Yavutse kuwa 1 Mata 1990. Ni mwene na Consolatie Kakizi na Isaac Murihano.
Yatangiye ubuhanzi mu mwaka wa 2006, ubwo yari mu mashuri yisumbuye. Indirimbo ye ya mbere yayise ’Intinyi’ ayisohora mu mwaka wa 2009. Amashuri ye yisumbuye yayize mu kigo cya APE Rugunga aho yarangije mu mwaka wa 2010.
Uyu muhanzi yashyize hanze album ye ya mbere yise ‘Umugisha’ kuwa 24 Ukuboza 2010. Iyi album iriho indirimbo zakunzwe nka Umugisha, Kuko Turi Kumwe, Naratomboye, Mwarakoze, Harabura Iki (yaririmbanye na Princesse Priscilla) n’izindi.
Ku itariki ya 10 Ukuboza 2011 album ye ya 2 yise ‘Umuvandimwe’. Iyo album kandi yayimurikiye no mu Ntara y’Amajyepfo muri Kaminuza NKuru y’u Rwanda ku itariki ya 13 Mutarama 2012. Iyo album ye iriho indirimbo nka Narashize, Ndakwizera, Buhoro Buhoro, Nta Mahitamo, Birandenga, Ese warikiniraga, Kuki unsize, Mbabarira, Nzajya Ngushima, Ubaye Uwanjye.


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Kuvanga imibereho y’abantu babiri
Nubwo hakwaduka ibirushya, ibibabaza n’ibicogoza umuntu, ntihakagire ubwo umugabo cyangwa umugore bashyira mu mutima wabo igitekerezo cy’uko gufatanywa kwabo ari ifuti cyangwa ko bafuditse. Mugambirire gusa ko umwe abera undi icyo ashoboye cyose. Mukomeze kugira umutima nk’uwa mbere. Mukomezanye mu buryo bwose mu byo kurwana intambara y’imibereho. Mwige kunezezanya. Mukundane, mwihanganirane, maze gushyingiranywa nk’aho kwabaye iherezo ry’urukundo, kube itangiriro ryarwo Ubushyuhe bw’urukundo nyakuri, urukundo rwomatanya umutima n’undi, ni rwo muganura w’umunezero wo mu ijuru.IZI2 32.2
Bose bakwiriye kugwiza kwihangana babikoresheje kwimenyereza kwihangana. Urukundo nyakuri rubasha gukomerezwa mu mutima rufite ubushyuhe, bikoreshejwe kugira ineza no kwihangana, ni bwo ingeso abo mu ijuru bemera zizagaragara. Satani ahora yiteguye gukora umurimo we iyo hagize ikintu icyo ari cyo cyose kibyutsa amahanc, kandi kuko yerekeje ku kibi, ari cyo ngeso ya kamere y’umugabo cyangwa y’umugore, azageregeza gutanya abafatanishije urukundo rwabo isezerano rikomeye imbere y’Imana. Mu mihigo yabo bashyingiranwa, basezeranye ko bazaba umwe, umugore asezerana gukunda no kumvira umugabo we, umugabo asezerana gukunda no gutunga umugore we. Niba amategeko y’Imana yumviwe, dayimoni uzana amahane azirukanwa mu rugo, kandi abo bakundanye ntibazatandukana, ndetse n’urukundo rwabo ntiruzakonja.IZI2 32.3
Iki ni cyo gihe cy’ingenzi mu bitekerezo by’abahagaze imbere yanyu bafatanya umwete wabo, impuhwe zabo, urukundo rwabo, umuhati wabo, mu byo gukorera gukiza imitima. Mu gushyingiranwa harimo intambwe y’ingenzi cyane itera kuvanga imibereho y’amaharakubiri ikaba imwe. Imana kubw’ubushake bwayo yemera ko umugabo n’umugore bafatanyirizwa mu murimo wayo, kugira ngo bawushyire mbere mu buryo bushyitse kandi bwera. Ibyo bashobora kubikora.IZI2 32.4
Umugisha w’Imana mu rugo ruzabamo ubwo bumwe bumeze nk’umucyo w’izuba wo mu ijuru, kuko ari ubushake bw’icyo Uwiteka yategetse yuko umugabo n’umugore bakwiriye gufatanishwa gufatanywa kwera ko kuba umwe muri Kristo Yesu, bategekwa na we, kandi bayoborwa n’Umwuka we.IZI2 33.1
Imana ishaka yuko urugo ruba ahantu ho kunezererwa haruta ahandi hose ku isi. Umugabo n’umugore bafite inshingano zo kuba barashyingiranwe mu rugo rwabo. Abafatanishije urukundo rwabo Yesu Kristo, bisunga amaboko ye n’amasezerano ye maze bagasangira umunezero. Abamarayika b’Imana bishimira ubwo bumwe bwabo.IZI2 33.2
Ni ikintu gikomeye gukiranura amahane yo mu rugo, ndetse no mu gihe umugabo n’umugore bashaka gutunganya no kuringaniza ibyerekeye zimwe mu nshingano zabo, niba barananiwe guha Imana imitima yabo. Umugabo n’umugore bashobora bate gutandukanya urugo rwabo kandi bagakomeza gukundana no gukomezanya? Mu byerekeye kubaka urugo rwabo bakwiriye gufatanya muri byose, kandi umugore, niba ari Umukristo, azajya anezererwa umugabo we kuko ari mugenzi we; kuko umugabo ari we mutwe w’urugo.IZI2 33.3
Umutima wawe urafudika. Iyo hari icyo ugambiriye ntugereranya ibintu neza kandi ngo uzirikane amaherezo yo kugundira ibyo wibwira nubwo ubyitegekaho, ukabivuga mu masengesho yawe no mu biganiro byawe, igihe uzi yuko utabifatanije n’umugore wawe. Mu kigwi cyo kwita ku kibabaje umugore wawe ngo umubere imfura, ngo umugendere neza mu byo mutandukanyeho, ukomeza kugundira ibintu bibi uzi yuko bizana amahane, maze ugakomeza ukagaragaza uko utekereza ntacyo witayeho. Wiyumvamo yuko abandi badashobora kureba ibintu mu buryo bunyuranye n’ubwawe. Izo mbuto ntizera ku giti cya Gikristo.IZI2 33.4
Bene Data. Nimukingurire urugi rw’umutima kwakira Yesu. Nimumurarikire kuza mu msengero rw’umutima. Nimufatanye kunesha inkomyi zose ziza mu mibereho y’abashyingiranwe. Muzarwana intambara ikomeye kugira ngo mubone kunesha umwanzi wanyu Satani, niba mwiringiye ko Imana ibatabara muri iyo ntambara, mukwiriye gukubira hamwe mwembi mukagambirira kunesha, mugashyira ikimenyetso ku minwa yanyu ngo mwe kugira amagambo mabi muvuga, ndetse nubwo mwaba mukwiriye kwikubita hasi mukaboroga muti: Uwiteka, cyaha umwanzi w’ubugingo bwanjye.IZI2 34.1
Ibyo Imana ishaka nibisohozwa, umugabo n’umugore bazubahana maze bakundane kandi biringirane. Ikintu cyose cyabasha kwangiza amahoro n’ubumwe bw’ab’urugo gikwiriye gukurwaho rwose, maze hakabaho ineza n’urukundo. Ugaragaza umutima w’ubugwaneza no kwihangana n’urukundo, azabona yuko uwo mutima umugaragaraho. Aho Umwuka w’Imana wimitswe ntabwo hazabaho kwicuza icyatumye bashyingiranwa. Niba Kristo byiringiro by’ubwiza aba mu rugo koko, ruzabamo ubumwe n’urukundo. Kristo uba mu mutima w’umugore azumvikana na Kristo uba mu mutima w’umugabo. Bazahirimbana bafatanyirije hamwe gushaka kuzahabwa amazu Kristo yagiye gutegurira abamukunda.IZI2 34.2
Abazirikana gushyingiranwa ko ari umuhango umwe wo mu mihango yera y’Imana, kukarindwa n’itegeko ryera ry’Imana, bazajya bayoborwa n’amategeko atunganye. Mu mibereho y’abashyngiranwe rimwe na rimwe abagabo n’abagore bagenza nk’abana barezwe nabi. Umugabo ashaka ubwe buryo, n’umugore na we agashaka ubwe, ntihagire n’umwe wumva undi, bene ibyo bizana umubabaro ukomeye cyane. Bombi, umugabo n’umugore bakwiriye kwemera kumvikana mu buryo bakora cyangwa batekereza. Ntibishoboka ko banezerwa mu gihe bombi bagikomeje kwikorera uko bishakiye.IZI2 34.3
Hatariho kwihanganirana no gukundana nta mbaraga yo mu isi yabasha kubakomereza mu murunga w’ubumwe bwa Gikristo. Umubano wanyu wo gushyingiranwa ukwiriye kuba ushyitse kandi w’ubugwaneza, ukaba uwera kandi w’icyubahiro, uhesha imbaraga y’umwuka imibereho yanyu kugira ngo umwe ajye abera undi nk’uko Ijambo ry’Imana ntegeka. Nimugera ku rugero Umwami ashaka ko mugeraho, muzabona ijuru hano mu isi kandi Imana izaba mu bugingo bwanyu .IZI2 34.4
Bene Data, mwibuke yuko Imana ari urukundo kandi yuko kubw’ubuntu bwayo mushobora kubana mwembi munezerewe, nk’uko mwasezeranye ko muzagenza mu masezerano yanyu yo gushyingirwa.IZI2 35.1
Kubw’ubuntu bwa Kristo mushobora kunesha inarijye no kwikunda. Nugira imibereho nk’iye, ukerekana mu ntambwe yose ko witanze, ugahora ugaragariza abakennye gufashwa impuhwe nyinshi, uzajya uhora unesha. Uzajya uhora wiga uko bukeye n’uko bwije uburyo bwiza buruseho bwo kunesha inarijye n’uburyo bwo gutera imbaraga aho ufite intege nke mu ngeso zawe. Umwami Yesu azababera umucyo n’imbaraga n’ikamba ryo kwishima, kuko mwemeye ko ubushake bwanyu buba nk’uko ashaka.IZI2 35.2


text:
Igitekerezo: Abakoresha abantu amanywa n’ijoro, muba mubizeyeho ubushobozi bungana bute?
Hirya no hino ugenda uhasanga imiryango itandukanye, ifite umukozi umwe ukora amanywa n’ijoro. Ibi bintera kwibaza abakoresha babo ubushobozi baba bababonamo bwatuma bakora amanywa n’ijoro bataruhuka.
Mu miryango imwe itandukanye yaba minini, cyangwa mito hari aho usanga bafite umukozi ukora akazi ko ku manywa, nyamara nijoro hagera akaba umuzamu. Bivuga ko uyu urebye neza ubwo aba akora amasaha 24 kuri 24, ukurikije akazi umukoresha we amuha.
Ubundi amasaha umuntu mukuru aba agomba kuryama abarirwa hagati y’atandatu (6) n’umunani (8) buri munsi. Ariko ubona abakoresha bamwe ibi batabyibazaho, gusa akumva ko we agomba kuyubahiriza, ariko umukozi we kuruhuka bitamureba kandi ikibabaje akumva ko yizeye ko umutekano w’ibyo yamurindishije usesuye, nyamara akirengagiza ko n’uwo mukozi we ari umuntu ufite umubiri nk’utwe na we aba agomba kuruhuka.
Ujya kubona ukabona uwo mukoresha yirirwanye n’uwo mukozi we, amukoresha n’indi mirimo yose ya ku manywa, iyo aho akorera Atari ho ataha ukumva nka 16h cyangwa 17h aramusezeye ngo uramuke ndarushye ndatashye kuruhuka. Agasiga amubwiye ati "ujye ucunga ibi bintu neza utazasinzira bakatwiba."
Ibi kandi abivuga akomeje, kuko iyo agize nk’ibyago abajura bakamucunga agatotsi kamutwaye agasinzira, ashyikirizwa inzego z’umutekano akaryozwa ibyibwe ngo yari asinziriye baramwiba ndetse akenshi bikitwa ubufatanyacyaha.
Aha bintera kwibaza aba bakoresha niba baba bumva iki kiremwa kigizwe n’inyama n’amaraso cyazabaho gikora ubutaruhuka, kandi we iyo yakabije akageza saa kumi n’ebyiri z’umugoroba yinubira akazi ngo yananiwe atashye kuruhuka.
Nyamara uyu asize ngo amuraririre ibikoresho, aba yabyutse mbere ye, akora amasuku kugira ngo umukoresha aze hasa neza, amanywa yose akirirwa amukoresha, ati "Kora aka na kariya ubundi umpereze kano, nyuma ujye hariya kuzana bya bindi unakore isuku...." Nyuma we yataha kuruhuka agasiga amubwiye kurarira ibikoresho bye!
Iyi ni imirimo akenshi ikorwa n’abagabo, ushobora kubona inyuma ukagira ngo arakomeye, kubera umubiri wabo ugaragaza imbaraga, ariko byanze bikunze kuko ari uko umuntu aremye, bigera aho akananirwa , kuko biba ari ibintu byisubira, umubiri we ugacika intege burundu.
Akenshi aba bantu iyo baje gusaba akazi abakoresha babo babereka ko ku manywa ari utuntu duke bazajya bakora wenda nk’amasuku ya mugitondo ubundi bakaryama kugira ngo baze kubona uko barara ijoro. Nyamara uzasanga bamukoresha ku manywa no kurusha nijoro, bamara gutaha bakamwereka ko ahubwo akazi ke aribwo gatangiye!
Aba bakozi akenshi baba binuba ndetse bagaragaza ko bagowe (hirya umukoresha we atamwumva). Ariko kubera imibereho iri hanze aha, agatinya gusezera mu kazi bitewe n’inshingano abenshi baba bafite, akumva yapfa gukomeza guhanyanyaza, akenshi akazahava ari indembe umubiri we nta mbaraga ugifite nta n’icyo agishoboye kuba yakwikorera.
Ariko se niba ubuzima bwe butanareba wa mukoresha wenda, cyane cyane ko iyo yamaze kugira ubumuga agenda ukishakira undi mukozi, ariko se nibura kuki mu gihe akigukorera utakwibaza imbaraga yaba afite ku buryo yakora amanywa n’ijoro kandi ukiringira umutekano w’ibikoresho byawe?
Umuntu ni umuntu, Imana yamuremanye imbaraga zo gukora, ariko bisaba igihe cyo gukora no kuruhuka kugira ngo n’umunsi ukurikiyeho atangirane imbaraga nshya. Uyu muntu utamuhaye umwanya wo kuruhuka ntumwizereho uburinzi bw’ibyawe, cyangwa umurimo unoze, kuko byanze bikunze umubiri uzamwereka ko unaniwe kandi ukeneye kuruhuka. Rero kuko akenshi ibi biba nijoro. Ubwo utashye uzi ko mwiriwe mukorana umunsi wose, utahe wizeye neza ko nta mutekano usize inyuma kandi mugize ibyago bikangirika cyangwa bikibwa, uzibuke imbaraga z’umuntu wahasize ngo abirindire umutekano.
Ibitekerezo ( 3 )
Uburenganzira bwa muntu: aha abantu/abakozi n’abakoresha turasabwa kumenya uburenganzira bwacu bwo kubaho kandi neza, aha yaba umukozi n‘umukoresha bombi basabwa kubumenya no kubwubahiriza/kububungabunga. Hakinyongeraho imiryango iharanira uburenganzira bwa muntu, inzego zishinzwe akazi n‘abakozi bose bagashyiraho amategeko arengera abakozi kandi bikubahirizwa cyane cyane amategeko arengera abakozi kuko akenshi nibo bisanga mu kaga, igihe ubuzima bwabo butitaweho mu kazi bakora.
Mu nkuru umwanditsi aragira ati:"umuntu mukuru aba agomba kuryama/kuruhuka amasaha abarirwa hagati y’atandatu n’umunani. Aha rero benshi babyumva ko ari ibisabwa,ntibamenye akamaro ko kuruhuka, ku buzima ndetse n’umusaruro bigira ku kazi. Abakoresha benshi babisobanukiwe kandi bakabiha agaciro nk‘uko nabo bumva babikorerwa ntibakumva ko abandi batabikeneye. Kumenya agaciro k’ikintu kuri nyirubwite, birushaho kumenya ako gaciro no ku bandi( Iyo hatabayeho ubugome cyangwa kwigiza nkana).
Ubumuntu: abantu benshi tuyobowe n‘ubumuntu, kumva no kwiyumvisha ko ibyo twifuza twakagombye no kubyifuriza abandi, kumenya agaciro k‘umuntu, biriya byo gukoresha umuntu ibirenze cyangwa binaniza ubuzima ntibyakabayeho.Kwibaza niba ibyo nifuza gukorerwa ari na byo nanjye mparanira gukorera abandi. Umusaruro umukoresha aba ategereje ku mukozi uba uri munsi y’ubuzima buzira umuze bw’uwo mukozi. Iyo hirengagijwe ubuzima bwe, hagashyirwa imbere akazi, umukoresha aba yirengagije ko uwo mukozi akora akazi kuko ari muzima kandi uko kuba muzima ni nabyo bituma ejo n’ejobundi azakomeza gukora akazi kandi ubuzima bwe bugasagamba. Ntabwo isano iri hagati y’umukoresha n’umukozi byakabaye akazi gusa ahubwo ko umukoresha yakabaye aharanira imibereho myiza y’umukozi, mbese akamukoresha agamije ko nawe atera imbere, ubuzima bugahinduka buba bwiza kurushaho.
Iyi nkuru inteye agahinda!!! Disi barabakoresha bakabavaho basigaje iminsi mike kuko ubuzima bwe buba bwarashyizwe mu kaga ntacyo agishoboye kwikorera.
Uwanditse iyi nkuru afite ubumuntu. Disi Imana iguhe umugisha kandi nabakoresha badafite ubumuntu bajye bibuka ko abo bakozi babo koko ari abantu!!!!!


text:
Ibintu byagufasha gusinzira neza
Gusinzira neza, buri wese aba abikeneye cyane cyane nyuma y’akazi. Kuryama ugasinzira neza bigufasha kubyukana imbaraga, zigufasha gukora akazi neza ku munsi ukurikiye.
Nyamara rimwe na rimwe usanga gusinzira byabaye ingorabahizi, kubera impamvu zinyuranye, zaba uko uryamye, aho uryamye, ibibazo binyuranye cyangwa uburwayi.
Nubwo utabasha gukuraho imbogamizi zose ariko hari ibintu wakitwararika bikaba byagufasha kugira ibitotsi byiza.
- Ryama kandi ubyuke ku masaha adahinduka
Nubwo bigoye kubyubahiriza ariko gerageza wishyirireho amasaha adahinduka yo kuryamiraho no kubyuka. Niyo haba muri weekend cyangwa udafite akazi ukomeze iyo gahunda.
Niba ugeze ku buriri ukamara iminota 15 utarasinzira, byuka ushake ikintu uhugiraho nko gusoma igitabo niwumva unaniwe utangiye guhunyiza usubire kuryama uzasinzira neza.
- Itondere ibyo urya n’ibyo unywa
Ntabwo ari byiza kuryama ushonje cyangwa uhaze cyane kuko byabangamira ibitotsi byawe.
Ikindi gabanya ibyo kunywa nijoro, unirinde ibirimo caffeine n’ibindi binyobwa bitera imbaraga kuko kunywa cyane byatera kubyuka ujya kunyara naho ikawa yo burya ni umwanzi w’ibitotsi.
Nubwo abanywi b’itabi bavuga ko batarinyoye batasinzira neza nyamara burya nicotine yo mu itabi nayo ni umwanzi w’ibitotsi.
Nubwo kunywa inzoga bitera ibitotsi by’ako kanya nyamara ntibitinda kandi iyo ukangutse ntiwongera gusinzira.
Ibi kubyirinda bifasha kugira ibitotsi byiza
- Gira akantu ukora buri gihe mbere yo kuryama
Ibyo ni ibintu bitagoye nko gusoma igitabo, kumva umuziki utuje, cyangwa koga amazi ashyushye. Ibi biba byiza kubikora hari urumuri rucye.
Wirinde ariko kureba muri telefoni cyane cyangwa tereviziyo kuko ubushakashatsi bugaragaza ko urwo rumuri rugira ingaruka mbi ku gusinzira neza.
- Ryama ahantu heza
Ahantu heza si ahahenze cyangwa hari uburiri bw’igitangaza, ahubwo ni ahantu mu bushobozi bwawe hagenewe kuryama gusa.
Ahantu heza ho kuryama hagomba kuba hari urumuri rucye ndetse bishobotse wamara kuryama urumuri rwose ukaruzimya. Nta rusaku rugomba kuhaboneka ndetse hakaba hari n’umwuka mwiza, nibishoboka habe hari ahantu umwuka winjirira unasohokera, niyo wakingura idirishya nta kibazo niba wizeye umutekano kandi ukaba uryama mu nzitiramibu, uniyoroshe ku buryo nta mbeho
Niba icyumba ari gito si byiza ko mukiraramo muri benshi kuko umwuka uragabanyuka bikabangamira ibitotsi
- Gabanya amasaha uryama ku manywa
Akenshi usanga nyuma yo kurya cyangwa nyuma y’akazi turyamaho akanya gato, nubwo atari bibi ariko iyo ubikoze igihe kinini bishobora gutuma nijoro udasinzira neza
Niba uhisemo kubikora, ryama iminota hagati ya 10 na 30 nabyo ubikore ku masaha ya mbere ya saa kumi z’umugoroba.
Niba ukora akazi k’ijoro, ni byiza kumenya kubihindura ibyo wakoraga ku manywa ukabikora nijoro
- Kora uturimo tw’imbaraga
Nubwo waba ukora imirimo itagusaba ingufu ukaba ukora mu biro cyangwa ibindi bisaba gutekereza gusa, gerageza mu masaha ubivuyemo ukore akandi kagusaba ingufu, niyo yaba siporo isanzwe.
Gusa na byo ubigire akamenyero ku buryo uzajya uryama umeze nk’unaniwe bityo uze gusinzira neza
- Hangana na stress
Nubwo stress utayihagarika burundu, yaba ituruka ku kazi, abo mubana cyangwa ibindi bibazo byo mu buzima ariko gerageza uhangane na yo.
Kuryama na stress nyinshi bibangamira cyane ibitotsi niyo mpamvu ari byiza kubyikuramo mbere yo kuryama ukazabitekerezaho ku munsi ukurikira.
Ni ryari watabaza muganga
Ugereranyije buri wese agira umunsi ashobora kuryama akabura ibitotsi. Nyamara niba bikubaho buri gihe buriya hari ikitagenda neza mu buzima , niyo mpamvu icyo gihe wakitabaza muganga. Iyo ikibitera kivuyeho, ibitotsi biragaruka.


text:
Amavuta yo kwisiga Icyiciro kama kama kama ya Olive / Isukari ikomoka CAS 111-01-3 99% Amavuta meza yibimera bikomoka ku bimera
Ibisobanuro birambuye
Gupakira
Gutanga
Ibiranga ibicuruzwa
Intangiriro
SQUALANE ni kimwe mubintu byishimiwe cyane byifashishwa muburyo bwo kwisiga.Ni squalane yimboga iva mubikorwa bya deodorizasiyo ikoreshwa mugice cyingenzi cyamavuta ya elayo yagurishijwe.Squalane ni ibintu bitanga amazi bikoreshwa mubicuruzwa bimwe na bimwe byita ku ruhu, nka cream anti-garing, gloss gloss, hamwe nizuba.
Squalane na squalene
Squalane nigicuruzwa cya hydrogenated ya squalene, iragwa neza ibyiza bya squalene.Nibyangiza uruhu, bitanga amazi kandi birwanya antioxydants.Kimwe na sebum, biroroshye kuvanga muruhu no gukora firime ikingira hejuru yuruhu.Ni kandi ihagaze neza kuruta squalene, ntabwo byoroshye kubika gusa, ariko kandi irangwa nibindi bikoresho.
Ikiranga
Less Ibara ritagira ibara, ritaryoshye, ridafite uburozi, ryerurutse kandi rifite umucyo;
Kuvomera ariko ntibisize amavuta;
Resistance Kurwanya okiside nziza hamwe nubushyuhe bwumuriro;
☑ Ifite ituze ryiza mugice kinini cya pH;
Has Ifitanye isano nziza namavuta yubutare hamwe nibikoresho byinshi byibikoresho byitaweho;
Inyungu
1.komeza kandi usane epidermis, ukore neza firime isanzwe ikingira, ifashe kuringaniza uruhu na sebum.
2. Squalane ni ubwoko bwa lipide yegereye sebum yumuntu ifitanye isano ikomeye, ishobora guhuzwa na sebum ya muntu kugirango ikore inzitizi karemano kuruhu.
3. Squalane irashobora kandi kubuza peroxidisation ya lipide yuruhu, ikinjira neza muruhu, kandi igatera kwiyongera kwingirangingo fatizo zuruhu, zifite ingaruka zigaragara kumubiri mugutinda gusaza kwuruhu, kunoza no kurandura chloasma.
4.Squalane irashobora kandi gutuma imyenge yuruhu ifunguka, igahindura mikorobe yamaraso, ikongera metabolisme, kandi igafasha gusana ingirangingo zangiritse.
Gupakira: 1kg / umufuka wa aluminium, 25kg / ikarito yingoma, nayo irashobora gupakirwa ukurikije ibyo abakiriya bakeneye
Uburyo bwo kubika: bifunze kandi bubitswe ahantu humye kandi hakonje kure yumucyo
Ubuzima bwa Shelf: imyaka 2
Kwishura: TT, Western Union, Amafaranga Gram
Gutanga: FedEX / TNT / UPS


text:
Uko abatagatifu Felisita na Perepetuwa bajijijwe ukwemera kwabo
Abatagatifu Peripetuwa na Felisita, bari mu bo abantu bakunze kumva kenshi ko hizihizwa umunsi wabo tariki 7 Werurwe buri mwaka. Amateka agaragaza ko babayeho mu kinyejana cya Gatatu muri Afurika mu gice cy’Amajyaruguru ahari hazwi nka Karitaje, menya uko babayeho n’imyitwarire yabaranze kugeza bishwe bahoheranye.
Aba batagatifu bombi bapfanye n’abandi bamaritiri, umunsi umwe. Kuva kera abakirisitu na Kiliziya babakuza kurusha abo bapfiriye hamwe. Impamvu ni impuhwe bateye benshi icyo gihe n’ubutwari batsindanye abapagani babashishikarizaga guhakana ubukristu.
Peripetuwa yari umugore wo mu muryango w’imfura ubyaye uburiza. Felisita yari akimara gushyingirwa. Yari atwite ariko we ntibari bazi iwabo kavukire kuko yari umucakara wari waraguzwe mu ngaruzwamuheto zaturukaga mu mahanga. Bombi bari bakiri abigishwa batarabatizwa. Bafatirwa hamwe n’abandi bigishwa benshi. Peripetuwa ubwe yanditse ubumaritiri bwabo kugeza araye ari bupfe.
Dore uko avuga uko babababaje atarapfa : “twageze mu buroko, Data agaruka kumpendahenda ngo ngirire imvi ze za kibyeyi, ngirire urukundo ankunda, ngirire ubwoko bw’imfura mvukamo, ngirire ububyeyi bwanjye bw’uburiza, ngirire umwana wanjye utazashobora kubaho atanyonse, atamfite, maze nte ukwemera gutagatifu, nsenge imana umwami ashaka ko zisengwa.” Nuko ndamurogoya nti : « dawe, urabona aka kabindi gateretse hariya ? Gashobora se kwitwa iki kitari ukwitwa akabindi?» ati : « oya. » « Nti nanjye ni uko. sinteze kuba ikindi kitari ukuba umukristu : ndi umukristukazi rero ». Data ngo abyumve ashaka kunogoramo amaso, agahinda n’umujinya byenda kumwica. Arampondagura gusa, aho bigeze ahubuka aho yiruka. Nshimira Imana imunkijije. Si inabi yajyaga kurushaho kungirira yari inteye ubwoba, ni amagambo yambwiraga yambabazaga. Nuko amara iminsi atagarutse, nkomeza kwihata gusenga no kwiyibagiza ibyo yambwiye. Muri iyo minsi tubona abatubatiza. Imana irankomeza… Aho twari dufungiye mu buroko, data amenye ko bari hafi kuducira urubanza, agaruka kenshi ambwira amagambo ateye agahinda kurusha ayo maze kubabwira, anyinginga, hafi no gupfukama, ngo mpakane ubukristu. Ubwe nabonaga ko aza gupfa mbere yishwe n’intimba. Ariko nkomeza kumusabira cyane… »
Nyuma y’aho babafungiye mu bundi buroko burimo umwijima kandi bunuka. Ariko, aho, bashoboraga gusurwa. Nyina wa Peripetuwa na musaza we bamuzaniraga umwana we, akamwonsa, akanamuhobera. Felisita yabyariye mu buroko. Akiri ku nda, arababara cyane, ijwi riramucika, arataka. Umurinzi w’uburoko w’umupagani aramukwena ati : « ko utaka ari ububabare bworoshye bwo kubyara, haraza gucura iki nibakugabiza ibikoko? » na we ati : « icyo gihe ni Imana ubwayo izankomeza, kuko nzaba ndi kubabazwa kubera kuyihorwa. »
Felisita abyara umukobwa, umukristukazi aramutwara amugira umwana we. Atarabyara yari ababajwe n’uko atazashobora gupfira Imana, kuko itegeko ryabuzaga kwica abagore batwite.
Ku itariki ya 7 Werurwe mu mwaka wa 203, ari na yo bapfiriyeho babajyana muri amfiteyateri (sitadi y’ibirori). Perepetuwa yagiye yishimye. Yaravugaga ati : « nkiri ku isi nahoraga nishimye. Mu ijuru nzarushaho kwishima. » barabanje barabakubita cyane. Aba bamaritiri na bo bari bafunganywe bapfira kimwe : Saturnini na Revokati babagabije ibikoko birabatanyaguza. Saturo we bamugabije ingwe iramurya.
Sekundurusi we yari yarapfiriye mu buroko. Aba bose babatirijwe mu buroko kuko bari bakiri abigishwa. Bose kandi ni abanyafurika b’i Karitaji. Felisita na Peripetuwa bagabijwe ikimasa cyica, kiguma kubicisha amahembe yacyo. Babahambiriye hamwe mu rushundura, ikimasa kibateruza amahembe kibajugunya mu kirere. Peripetuwa amaze kugwa ajya kubyutsa Felisita wari wavunaguritse kubera kugwa nabi.
Ikimasa gikomeza kuberereza mu kirere bakihonda hasi, kikanabanyukanyuka nabi. Aho bigeze babaca imitwe. Mbere yo kubaca imitwe, bamaze kumenya ko byemejwe ko rubanda bashaka ko babaca imitwe, barahagurutse, barahoberana bifurizanya amahoro, nyuma basanga mu kibuga rwagati uwari agiye kubica, nuko abica bishimye kandi batuje.
Aho byavuye: ABATAGATIFU duhimbaza buri munsi, ed.Euthymia, Diyosezi Butare, Mata 2013.P70-71.ABATAGATIFU MU MINSI Y’UMWAKA, Ed. De l’imprimerie de Kabgayi, Icapwa rya kabiri,.Nzeri 2015. P.90-91.http://www.sanctoral.com/fr/saints/saintes_perpetue_et_felicite_et_leurs_compagnons.html http://hodiemecum.hautetfort.com/archive/2008/03/05/6-mars-sainte-perpetue-sainte-felicite-et-leurs-saints-compa.html DIX MILLE SAINTS,Dictionnaire hagiographiqueCyanditwe n’Ababenedigitini b’i Ramsgate. Ed.VI., Brepols,1991.p.397.
Byakusanyijwe na padiri Theophile TWAGIRAYEZU, (ubunyamabanga bwa SPES MEA).


text:
Isomo rya 1: Abanyaroma 4, 13.16-18
Koko rero, nta bwo ari amategeko yatumye Abrahamu cyangwa urubyaro rwe basezeranywa guhabwa isi yose ho umurage, ahubwo ni ubutungane butangwa n’ukwemera. Ni yo mpamvu, ari ku bw’ukwemera isezerano ryabaye ihame, ritangwa ku buntu, rigenerwa urubyaro rwose, atari abishingikirije amategeko bonyine, ahubwo ndetse n’abishingikirije ukwemera kwa Abrahamu, we mubyeyi wacu twese, nk’uko byanditswe ngo «Nakugize sekuru w’amahanga menshi.» Yemeye Imana, Yo isubiza ubuzima abapfuye, igaha kubaho ibitariho. Yizeye ibidashoboka nyamara aremera, maze aba atyo umubyeyi w’amahanga menshi bikurikije rya jambo ngo «Dore uko urubyaro rwawe ruzangana.»
Zaburi ya 104 (105), 4a.6a.7, 8-9, 42-43
Nimugarukire Uhoraho Nyir’ububasha,
mwebwe, nkomoko ya Abrahamu umugaragu we,
Ni we Uhoraho, Imana yacu,
umugenga w’isi yose.
Ahora yibuka ibyo yasezeranye bidasubirwaho,
ijambo yarahiriye amasekuruza igihumbi,
rya sezerano yagiranye na Abrahamu,
akarisubiriramo Izaki mu ndahiro,
Koko yibutse isezerano rye ritagatifu
yagiriye Abrahamu, umugaragu we!
Nuko yimura umuryango wishimye,
intore ze zisohokana urwamo rw’impundu.
Ivanjili ya Mutagatifu Luka 12,8-12
Ndabibabwiye: umuntu wese uzanyemera mu maso y’abantu, Umwana w’umuntu na we azamwemera imbere y’abamalayika b’Imana. Naho uzanyihakana mu maso y’abantu, na we azihakanwa imbere y’abamalayika b’Imana. Kandi nihagira uvuga Umwana w’umuntu nabi, azagirirwa imbabazi; ariko natuka Roho Mutagatifu, ntazagirirwa imbabazi. Mu gihe bazabajyana mu masengero imbere y’abacamanza n’abategetsi, ntimuzibaze uko muziburanira, n’amagambo muzavuga, kuko icyo gihe Roho Mutagatifu ari we uzababwiriza icyo mukwiye kuvuga.»


text:
Tuzirikane amasomo yo kuri uyu wa mbere w’icyumweru cya 7 cya Pasika, umunsi wa 4 wo gusaba ingabire za Roho Mutagatifu. Tugomba kwitoza kwakira izo ngabire za Roho Mutagatifu.
Ibyakozwe n’intumwa 19, 1-8
Zaburi 67 (68), 2-3, 4-5, 6-7ab
Yohani 16, 29-33
Bavandimwe,
Kuri uyu wa mbere kuri uyu wa mbere w’icyumweru cya 7 cya Pasika, umunsi wa 4 dusaba ingabire za Roho Mutagatifu kandi ngo tuzakire, turasabwa kumva neza Amasomo matagatifu y’umunsi aturarikira kumenya Roho Mutagatifu twifuza kwakira no gutuza muri twe uwo ari we.
Uduhe kumenya ubwenge,
No kudukundisha iby’Imana,
Ube ari wowe utegeka, imitima y’abana bawe.
Ngwino we Roho Mutagatifu, ni wowe twifuza twese,
Uze ukomeze abakwifuza, uduhe inema zawe.
Bavandimwe, dukeneye gukeneye gukomeza kwambaza ngo twakire Roho Mutagatifu kandi tumumenye. Uwo Roho Mutagatifu aya masomo matagatifu yo kuri uyu wa mbere atubwira ko ari nde ?
Igihe Pawulo ageze i Efezi, Apolo we yarageze i Korinti, Pawulo abaza aba bantu b’i Efezi niba igihe babatijwe barahawe Roho Mutagatifu, igihe bemeye.
Baramubwira, bati “habe ngo twigeze tumenya ko uwo Roho Mutagatifu abaho !”.
Twabwirwa n’iki ko Roho Mutagatifu ari muri twebwe, twabwirwa n’iki Roho Mutagatifu turi gusaba, twabwirwa n’iki ko Roho Mutagatifu yaje muri twe ? Igisubizo dusanga muri ayo masomo matagatifu ni na cyo kiri mu Ndangakwemera ya Kiliziya Gatolika: “Roho Mutagatifu ni Imana, ni We utanga ubuzima, aturuka ku Mana Data na Mwana. Arasengwa, agasingizwa hamwe n’Imana Data na Mwana. Ni We wabwirije abahanuzi ibyo bavuze.”
Igihe cyose twifitemo urukundo rw’Imana, tuzi Imana, twifuza kumenya Imana, turarikiye Imana, dukunda Imana, ni ikimenyetso simusiga ko Roho Mutagatifu ari muri twe. Roho Mutagatifu ni Imana. Ese uzi Imana ? Ese ukunda Imana, ese wemera Imana, igihe mwemeye mwaba mwarahawe Roho Mutagatifu ? Icyo ni ikimenyetso cya mbere.
Roho Mutagatifu atanga ubuzima. Niba twifitemo ubuzima ni ikimenyetso gikomeye cyane ko Roho Mutagatifu atuye muri twebwe. Aba bakristu ba Efezi bari baravutse, barongera bavuka bundi bushya ariko ntibazi ko Roho Mutagatifu ari muri bo. Ubuzima bwose, mu mpande zabwo zose, ari ubuzima bw’umubiri ari ubuzima bwa roho; bwose ni ingabire ya Roho Mutagatifu.
Ubuzima bw’umubiri ni ingabire ya Roho Mutagatifu kubera ko n’igihe Imana iremye muntu yamuremye mu izina ry’Ubutatu Butagatifu. Igihe imucunguye, yamucunguje Yezu Kristu mu mbaraga za Roho Mutagatifu. Igihe muntu yihindanyije, Imana yaramutagatifuje ibigirishije Roho Mutagatifu. Rohoho Mutagatifu ni we rero utanga ubuzima, ari ubuzima bwa roho n’ubw’umubiri. Ikimenyetso kigaragaza ko Roho Mutagatifu atuye mu muntu, ni ubuzima bwa roho ndetse n’ubuzima bw’umubiri. Roho Mutagatifu ni we utanga ubuzima.
Kugira ngo tumenye ko muri twebwe Roho Mutagatifu adutuyemo, ko ari muri twe, ko tumuzi ni uko twigiramo Isengesho. Ko aduha imbaraga zo gusenga.
Arasengwa, arasingizwa hamwe n’Imana Data na Mwana. Niba dusenga mu izina ry’Imana Data na Mwana na Roho Mutagatifu, Roho Mutagatifu atuye rero muri twe.
Imbaraga z’isengesho zigaragaza ko Roho Mutagatifu adutuyemo. Isengesho ridahuga, ritarambirwa, ridacika intege, ritiheba kandi isengesho ryakira. Gusenga na byo ni ikimenyetso cy’uko Roho Mutagatifu ari muri twe.
Ikindi kimenyetso cy’uko Roho Mutagatifu ari muri twe ni ibyo tuvuga. Ni We wabwirije abahanuzi ibyo bavuze. Bavandimwe, ibyo tuvuga bigaragaza ko Roho Mutagatifu ari muri twe. Hari igihe umuntu apfa kuvuga, akavuga ibyo atazi, akavuga ibyo atabonye, akavuga ibyo atahagazeho aka wa Mufarizayi avuga, ati ” twe tuvuga ibyo tuzi, tugahamya ibyo twabonye”. Ivanjili ya Yohani 3,17: tuvuga ibyo tuzi, tugahamya ibyo twabonye.
Ibyo uvuga bigaragaza ko Roho Mutagatifu agutuyemo ariko cyane cyane ibyo uhanura, ibyo uhanurira abandi, ibyo ubigisha. Kubwira abandi ibyo wemera kandi bishingiye ku kuri. Ku kuri kw’Imana. Ukuri gushingiye ku kwemera, ku nyigisho. Ukuri kwa Yezu Kristu. Ngibyo ibimenyetso bigaragaza yuko umuntu atuwemo na Roho Mutagatifu.
Mu gukomezwa, Roho Mutagatifu yinjiye muri twebwe akomeza ubuzima bw’abana b’Imana muri twe igihe turamburiweho ibiganza ngo twakire ingabire za Roho Mutagatifu kandi tugasigwa amavuta ngo duhabwe ubutumwa. Icyo ni ikimenyetso kigaragaza ko umuntu yakiriye Roho Mutagatifu.
Ariko niba natwe twumva neza, tubizi neza ko Roho Mutagatifu uwo atadutuyemo, nidukore ku buryo noneho aduturamo tutihenze. Ni yo mpamvu Pawulo Mutagatifu amaze gusobanurira abantu ba Efezi ndetse bamaze kubyumva, bahise babatizwa mu izina rya Nyagasani Yezu kandi Pawulo Mutagatifu abaramburiraho ibiganza maze Roho Mutagatifu abamanukiraho. Niba twiyumvamo neza ko Roho Mutagatifu atadutuyemo nitwongere tuzirikane kuri Batisimu twahawe, twongere tuzirikane ku biganza twaramburiweho n’amavuta ya Krisma twasizwe maze twemerere Roho Mutagatifu yinjire. Nuko dutangire kuvuga mu ndimi, duhanure.
Kuvuga mu ndimi nta kindi. Ururimi rukenewe ni urw’urukundo, rudasobanya kandi rudasebanya, rudusabanya aho kudutatanya. Ni urwo rurimi rw’urukundo, ni rwo rurimi rwa Roho Mutagatifu.
Ngiyo rero ingabire ya Roho Mutagatifu dukomeza gusaba nk’uko na none tubizirikana mu ivanjiri y’uyu munsi aho Yezu Kristu akomeza kuganira n’Abigishwa be.
Bavandimwe, ikindi kigaragaza ko tuzaba twakiriye Roho Mutagatifu ni uburyo tuganira na Yezu. Ese tujya tugira akanya ko kuganira na Yezu ? – Muri icyo gihe Yezu Kristu agiye kuva kuri iyi si ngo asange Se, aganira n’abigishwa be. –
Kuganira na Yezu, nk’umuntu wiyoroheje wicishije bugufi nk’umwana uganira n’umubyeyi. Kuganira na Yezu ni byo bizatuma twumva icyitwa ibimenyetso nd’ibigeranyo byose Yezu akoresha kugira ngo turusheho kumumenya kandi tumwamamaze. – Igihe baganiraga na We, bati ubu noneho tumenyeko uzi byose kandi ntukeneyeko hari uwakwirirwa agira icyo akubaza. Ngicyo n’igituma twemera ko ukomoka ku Mana –
Gusaba Roho Mutagatifu no kudusobanurira ibyo Imana yatubwiye. Igihe tuzaba twuzuye Roho Mutagatifu n’imbaraga ze ntabwo tuzatatana, nta n’ubwo tuzatana. Ngo umwe ukwe, undi ukwe. Atekereze ukwe, akore ukwe nta bwuzuzanye, nta busabane mu bikorwa dukora.


text:
Sobanukirwa byinshi ku guhurwa no gutwarira ku mugore utwite
Guhurwa mu gihe utwite cyangwa gutwarira ikintu runaka biba hafi ku bagore bose batwite. Bagira ibyo kurya cyangwa kunywa baba bifuza kurenza ibindi ari byo bita gutwarira, hari abatwarira ikintu ngo batajyaga banarya, hari abatwarira umuhumuro runaka, ngo hari n’abatwarira kurya ibitaka cyangwa umukungugu.
Uretse gutwarira kandi habaho no guhurwa ibyo kurya cyangwa ibyo kunywa, umwuka w’ikintu runaka wamugeraho akagira isesemi akaba yanaruka. Hari n’abahurwa abagabo babo, bakumva batakwegerana.
Bamwe bavuga ko ari uburwayi abandi bakavuga ko ari ukubyishyiramo gusa, ndetse hari n’abavuga ko rimwe na rimwe umugore yitwaza ko atwite kugira ngo agere ku cyo yashakaga.
Ese siyansi n’ubuvuzi bibivugaho iki?
Gutwarira ikintu akenshi bituruka ku misemburo iba irimo gukorwa kandi igakorwa ari myinshi mu gihembwe cya mbere cyo gutwita ni ukuvuga mu mezi atatu ya mbere.
Gusa hari ibivugwa ko burya utwarira icyo umubiri wawe ukeneye kurenza ibindi, ugahurwa ibyo umubiri wawe udakeneye. Ibi akenshi bivugwa ku biribwa n’ibinyobwa. Icyakora na none bivugwa ko umugore uhurwa umugabo we akenshi baba basanzwe batameranye neza cyangwa se atajya yishimira uko bakora imibonano.
Ubushakashatsi bukomeza bwerekana ko abantu batabasha kubona indyo yuzuye uko bikwiye, umubiri ubwawo ubategeka icyo bagomba kuwuha mu batwite.
Urugero, nk’igihe umubiri ukeneye vitamini C kugira ngo ugire ubudahangarwa, icyo gihe ku mugore utwite ho biba akarusho kuko aba agomba kugaburira abantu babiri (we n’umwana atwite). Ibi rero bituma ashobora gutwita ararikiye amafunguro akungahaye kuri iyo vitamini.
Icyo wakora mu gihe watwariye ikintu
Gerageza kutabyishyiramo cyane ngo wumve ko nutakibona inda ishobora kuvamo. Icyakora niba watwariye ikintu kandi kitagoye kukibona, urugero nk’amata, aho kuyanywa ku bwinshi wafata akarahure kayo gato, bikaba bihagije.
Ikindi mu gihe wumva wifuza ikintu runaka, ugerageza gushaka icyo uhugiraho. (Urugero, kora urugendo n’amaguru ujya ahantu hatuma uhuga, kureba umukino ukunda, kujya muri korali kuririmbi n’ibindi ukunda).
Muri iki gihe cy’iterambere, no kuganira n’abantu ku mbuga nkoranyambaga kimwe no gusoma ibitabo cyangwa amakuru kuri Interineti birafasha.
Gusa niba urimo gutwarira ibintu bidasanzwe nko kurigata itafari, kurya ibitaka, akenshi biterwa n’uko umubiri wawe hari umunyu ngugu uba ubura, by’umwihariko ubutare. Ibyo bikosorwa no kurya ibikungahaye ku butare byaba ngombwa ugahabwa ibinini birimo ubutare.
Icyo gukora mu gihe wahuzwe
Guhurwa byo ni ikindi kintu kuko akenshi bijyana n’isesemi no kuruka. Icyo uba ugomba gukora, niba wahuzwe ikintu cy’ingenzi cyane, ushaka icyagisimbura bihuje intungamubiri. Niba wahuzwe ibishyimbo, warya amashaza.
Cyokora mu gihe umuntu yahuzwe uwo bashakanye, bisaba ko bakosora ibitagenda neza hagati yabo byaba na ngombwa bakitabaza impuguke mu bumenyamuntu.
Ibitekerezo ( 1 )
Njye ndatwite nahuzwe ibyokuryabyose nibyo kunywa kd ndarukacyane mbe sinahagararumwanya kukombamfitisereri kuberinzara kd byose bibabiharii iyompumuriwe ndaruka nkendagucumutima, noneho niki cyamfasha mungirinama kungirubwoba kwindayazavamo😭😭😭😭😭😭


text:
Mushonyi: Kutumvikana bituma abashingiranywe bahishanya imitungo
Bamwe mu bagore bo murenge wa Mushonyi mu karere ka Rutsiro bemeza ko bahisha abagabo babo imitungo kubera ko bayisesagura. Itegeko rivuga ko kuba umugore cyangwa umugabo yagira umutungo we bwite byaterwa n’isezerano basezeranye.
Nyirarukundo Beatrice ni umwe mu bagore waganiriye na The Bridge Magazine yiyemerera ko yahishe umutungo umugabo we. Avuga ko yashakanye n’umugabo we bumvikanye ariko nyuma akagenda ahinduka umutungo akajya awurigisa binyuze mu tubari no mu bandi bagore; abona ko atazabona uko abaho n’abana atangira kujya agura amatungo akayaragiza mu gasozi, anafunguza konti muri SACCO ashyiraho umwana, ibi byose ntiyabibwira umugabo.
Mukagatare Pascasie uhagarariye abagore muri uyu murenge avuga ko abagabo bakunze guta ingo zabo bakisangira abana b’abakobwa bakiri bato bigatuma abagore bahitamo kwirwariza, imitungo babonye bakayibahisha.
Icyo amategeko abivugaho
Umunyamategeko Mporansenga Rugira Védaste avuga ko itegeko No 27/2016 ryo kuwa 08/07/2016 rigena imicungire y’umutungo w’abashyingiranywe, impano n’izungura ryasimbuye itegeko No. 22/99 ryo ku wa 12/11/1999, rigena ko kuba umugore cyangwa umugabo yagira umutungo we bwite byaterwa n’isezerano basezeranye.
Akomeza avuga ko mu gihe abashyingiranywe basezeranye ivangamutungo risesuye, umutungo uhishwe iyo ugaragaye bose baba bawufiteho uburenganzira bungana kabone niyo waba warashatswe n’umwe.
Umunyamategeko asobanura ko aho kugirango buri umwe yishakire umutungo rwihishwa kuburyo byaviramo umwe igihombo igihe igaragaye; ingingo ya 24 y’iri tegeko igena ko igihe biri mu nyungu z’urugo, abashyingiranywe bemerewe guhindura uburyo bw’imicungire y’umutungo bahisemo igihe babona butabanogeye.
Imicungire y’umutungo w’abashyingiranywe, ni uburyo buteganywa n’itegeko abashyingiranywe bumvikanaho mu kuwucunga, hasobanurwa cyane ubwoko bw’imicungire y’umutungo, uburyo buseswa igihe bibaye ngombwa n’inkurikizi iryo seswa rigira.
Ingingo ya 19 y’iri tegeko igena ko abagiye gushyingirwa, bafite uburenganzira bwo gusobanurirwa imiterere ya buri buryo bw’imicungire y’umutungo w’abashyingiranywe kandi bagafashwa guhitamo uburyo bubanogeye, ibyo bigakorwa n’umwanditsi w’irangamimerere nibura mu minsi 7, mbere yo gushyingirwa.
Itegeko rigenga imicungire y’umutungo w’abashyingiranywe ryateganyije uburyo butatu, abashyingiranywe bashobora gucungamo umutungo wabo aribwo: ivangamutungo rusange, ivangamutungo w’umuhahano n’ivanguramutungo risesuye.


text:
Inyigisho yo ku wa 2 w’icya 32, C, 08 Ugushyingo 2016
Amasomo: Tito 2, 1-8. 11-14; Zab: 36, 3-4.18.23.27.29; Lk 17, 7-10.
Imwe mu ngorane abigisha bahura na zo, ni ukubwira cyangwa kubwiriza ikoraniro rigari rigizwe n’abantu b’ingeri nyinshi zinyuranye. Abana, urubyiruko, abasore, inkumi, abasaza n’abakecuru, abize n’abatarize; abakire n’abakene. Iyo twigisha mu kiliziya cyangwa mu yandi makoraniro ibyo byiciro byose biri hamwe, burya biragorana gutanga inyigisho yafasha benshi. Nyamara rero, buri muntu mu cyiciro n’icyicaro cye, aba afite ubutumwa bwihariye agezwaho na Nyagasani Yezu Kirisitu.
Mu gihe tugitegereje ya mizero mahire y’ukuza k’Umukiza wacu Yezu Kirisitu, ni ngombwa guhibibikanira ko buri muntu wese kuva akivuka agezwaho uburyohe bw’Inkuru Nziza bityo ayoborwe inzira izamugeza mu ijuru. Ibaruwa Pawulo intumwa yandikiye Tito ni ngufi ariko igira icyo ibwira ibyiciro byose by’abantu. Hari inyigisho yihariye y’abakuru b’ikoraniro (Tito 1, 5-9). Mu bihe bya Pawulo, abigisha bahanganaga n’abigishabinyoma (Tito 1, 10-16). Abigishabinyoma n’ubu bariho kuko ni buri munsi inyigisho z’ubuyobe zitwara ab’umutima woroheje zikanahindanya inyigisho y’ukuri y’Ivanjili Ntagatifu. Muri iki gihe benshi bavuga ko ibintu byahindutse, ko umuntu wese afite uburenganzira bwo kuvuga no kwitwara uko ashatse. Ikibabaza ni uko hari abakurikira ubuyobe birengagije Batisimu bahawe. Pawulo atanga kandi inyigisho yerekeye abasaza n’abakecuru (Tito 2, 1-5). Abasore ntabirengagiza, abaha inyigisho ibagenewe (Tito 2, 6-8). Mu gihe cye, hariho n’abacakara benshi, na bo abaha inyigisho (Tito 2, 9-10) ibafasha. Atanga amabwiriza yumvikana agaragaza ibyo uwitwa umuyoboke wese ashinzwe (Tito 3, 1-11).
Ntituzi neza aho umubare munini w’abasoma uru rubuga uherereye. Niba ari abazaza cyangwa abasore, ntitubizi. Wowe muvandimwe ujye wihatira gutega amatwi inyigisho maze ukuremo inama za ngombwa zigenewe icyiciro urimo. Nusobanukirwa uzegera ab’urungano rwawe ubasangize ibyiza bizabatera guhinduka. Ni uko ubuhamya butangwa kandi bukubaka roho z’abavandimwe. Niba uri umusore cyangwa inkumi, zirikana ko uyu munsi Nyagasani agusaba gushyira mu gaciro. Jya umenya kwiyubaha, ntukaryoherwe n’ ibitagira shinge cyangwa ibiteye isoni bishuka ab’urungano rwawe. Ushobora kuba ufite imyaka irenze cumi n’umunani: ntihakagire ushaka kuguhenda ubwenge ngo akuyobye. Itegereze umenye ikitari ukuri cyose ucyitaze ejo kitazaguta mu mahwa. Menya kurwanira ishyaka Yezu Kirisitu mu magambo no mu bikorwa. Udakoreye ijuru akiri muto, mbega yibwira ko azagarukira he?
Hari abasheshe akanguhe, ibikwerere n’amajigija: Baributswa kwirinda kwandavura ngo batazava aho basiga umurage mubi. Isindwe, amazimwe n’ingeso mbi, nibabireke bihatire gutoza abakiri bato ingeso nziza. Abagore bakiri bato birinde kuraruka no kwisenyera. Bivugwa ko bene abo bakiri bato bakunze kugorwa n’ibishuko: Aho bakorera hose, ntibabura abashaka kubigarurira. Nibabe maso kugira ngo bumvire Roho Mutagatifu batoze abana babo kwitonda no kwirinda ingeso mbi.
Buri wese niyiyoroshya akemera inyigisho ahabwa zimuganisha mu ikuzo ry’Imana, azahagara bwuma ashyire mu bikorwa umunsi ku munsi amasezerano yagize akibatizwa. Uko ni ko buri wese azatanga umuganda ufatika wo kubaka Kiliziya mu butungane n’ubutagatifu.
Yezu Kirisitu asingizwe. Umubyeyi Bikira Mariya aduhakirwe. Abatagattifu duhimbaza none, Godifiridi, Karupofori, Adewodati, Abahire Yohani Dunsi Esikoto na Izabela w’Ubutatu Butagatifu, badusabire kuri Nyagasani Imana Ishoborabyose.
Padiri Cyprien BIZIMANA


text:
Umuyobozi w’Akarere wungirije ushinzwe iterambere ry’ubukungu, Sekanyange Jean Leonard, avuga ko kenshi abahinzi bakunze guhura n’ibihombo kubera izuba ryinshi cyangwa umwuzure.
Nyamara ngo baramutse bashinganishije ibihingwa byabo mu bigo by’ubwishingizi, ibi bihombo ntibyabo kuko bagobokwa.
Ati “Ndabasaba kwitabira gahunda y’ubwishingizi bw’ubuhinzi mukora, kugira ngo haramutse habaye ibiza bikangiza imyaka yanyu mwakwishyurwa, ariko iyo nta bwishingizi mufite muhura n’igihombo gikomey”.
Yibutsa ko hari gahunda ya ‘Tekana Muhinzi-Mworozi urishingiwe’ ibamo Nkunganire Leta, ifasha abahinzi mu kwishingira ibyo bahinze.
Ikindi asaba abahinzi gukorera mu makoperative hagamijwe ubuhinzi buteye imbere, butanga umusaruro mwiza kandi mwinshi.
Bimwe mu bigo bitanga ubwishingizi ku bihingwa bivuga ko abahinzi banini aribo bakunze kwitabira iyi gahunda, nyamara ubundi hakitabiriye abafite ubushobozi bucye kuko bo iyo bahuye n’ibihombo imiryango yabo ihura n’inzara.
Naho ku bahinzi bafite imirima mito basabwa kwibumbira mu makoperative ubwiahingizi bugafatirwa hamwe.
Igihembwe cy’ihinga cya 2023A, mu Karere ka Gatsibo hazahingwa ibigori kuri hegitari 16017, ibishyimbo hegitari 4078, umuceri 1311, imyumbati 492 na soya kuri hegitari 100.


text:
“Umuntu niyibwira ko ari ikintu kandi ari nta cyo ari cyo, aba yibeshye. Ibyiza ni uko yakwisuzuma mu murimo we ubwe, kuko ari bwo azabona icyo yirata ku bwe, atari ku bwa mugenzi we, kuko umuntu wese aziyikorerera uwe mutwaro.” (Abagalatiya 6:3-5)
Aha turabonamo abantu babiri:
Wowe (umurongo wa 3)
Mugenzi wawe (umurongo wa 4b)
Ibi biwereka ko n’aho mwakorera umurimo w’Imana hamwe (mu itsinda), Imana itandukanya imirimo wikoreye ubwawe, n’iyo mugenzi wawe yakoze.
Imirimo y’Imana dukunze kuyikorera hamwe, ku buryo usanga bibaye ngombwa kubitandukanya byagora umuntu kumenya icyo umwe yakoze. Tuba turi benshi. Ariko ijambo ry’Imana riratubwiye ngo “Umuntu wese aziyikorerera uwe mutwaro.”
Dukora imirimo y’Imana mu buryo 2:
Hari abantu bamwe basobanukiwe umumaro uva mu gukorera Imana, bigatuma bakomeza gukora n’ubwo bari mu kivunge bagakomeza gukora.
Hari abandi biba bigaragara ko bashoboye gukora, bigatuma bakora kuko badakoze byagaragara.
Abadakorera Imana (cyangwa abatayikorera nk’uko bikwiye), nabo bari mu bice bibiri:
Hari undi utazi umumaro wo gukorera Imana, bigatuma abikora nabi.
Hari undi uvuga ati: “Turi benshi, nakora ntakora nta wenda kubimenya.”
Mbese wowe uri mu ruhe ruhande. Ariko menya ko umuntu wese aziyikorerera uwe mutwaro.
Ijambo ry’Imana ryongera kutubwira ko mbere yo guhabwa ingororano, imirimo yacu izapimwa. Umuntu ukora kuko atekereza ko aramutse adakoze byahita bigaragara, ndabwira nti ubonye akaga kuko Imana nipima igasanga warakoraga kuko bakureba, atari kubw’urukundo, nta ngororano uzabona.
1 Abakorinto 3: 13-15
“Umurimo w’umuntu wese uzerekanwa. Urya munsi ni wo uzawerekana kuko uzahishuzwa umuriro, akaba ari wo kandi uzagerageza umurimo w’umuntu wese. Umurimo w’umuntu uwo yubatse kuri urwo rufatiro nugumaho, azahabwa ingororano, ariko umurimo w’umuntu nushya azabura inyungu… ”
Mbese urumva umurimo wawe uzaguhesha ingororano, cyangwa uzayibura?
Kenshi usanga Abakristo tuvuga tuti:
Ku itorero ryacu tugira amateraniro kuwa 1, 4, …
Korali yacu yaririmbye bose bajya mu Mwuka
Ku itorero ryacu tugira gahunda yo gusura abarwayi kwa muganga ku cyumweru cya nyuma cy’ukwezi
…
Ibi ni byiza, ariko wari ukwiye kureba uruhare rwawe muri ibi bikorwa itorero ryawe rikora. … kugira ngo abone icyo yirata ubwe, atari ku bwa mugenzi we. Kuko umuntu wese aziyikorerera uwe mutwaro.
Biragarara ko mu byo tuvuga harimo ibyo tuba twiyitirira kuko haba harimo ibyakozwe na bagenzi bacu. Biratandukanye kuba ikintu cyakozwe n’itsinda mbarizwamo, no kuba ari njye wagikoze. Ibyo Ijambo ry’Imana ribyita kwishuka.
Yakobo 1:22, Ijambo ry’Imana riragira riti : “Ariko rero mujye mukora iby’iryo jambo, atari ugupfa kuryumva gusa MWISHUKA.”
Ijambo ry’Imana ridutegeka ibintu bitandukanye. Urugero, ridutegeka guteranira hamwe dusenga. Abaheburayo 10:25: “Twe kwirengagiza guteranira hamwe nk’uko bamwe bajya bagira …” Nyamara wowe ugira uti : “Ku itorero ryacu duterana kuwa 1,4, …” Mbese Imana ije gushaka abateranye kuri iyo minsi yakubona? Isuzume maze ukore iby’iryo jambo.
Reka dufate urugero rwa Korali, nk’uko muzi ko igizwe n’umuntu umwe cyangwa benshi:
Kugira ngo Korali igire amavuta cyangwa itere imbere, haba hari umuntu umwe cyangwa benshi babigizemo uruhare: uyisengera, uhugura, uhimba indirimbo, … Nyamara igice kinini, hari n’ababa bananiwe kubahiriza gahunda gusa, kuko usanga benshi bakererwa kandi barabigize akamenyero.
Imana rero izi izina ry’aho usengera, izina rya Korali uririmbamo ariko iyo ije gutanga umugisha ireba umuntu umwe umwe, maze ugasarura icyo wabibye.
Abantu benshi bakorera Imana, ndetse bakanavunika rwose, ariko ntibabone umugisha. Baba basarura ibyo babibye, kuko ijambo ry’Imana ritubwira ko Imana idakiranirwa ngo yibagirwe imirimo myiza tuyikorera (Abaheburayo 6:10). Byanga bikunda, iyo ukoreye Imana utaryarya ubona ingororano.
“Ntimuyobe, Imana ntinegurizwa izuru, kuko ibyo umuntu abiba ari byo azasarura.” Abagalatiya 6:7
Ijambo ry’Imana ritwereka ko abantu bari gukorera Imana imwe, nyamara bakayikorera ku buryo butandukanye.
1 Abakorinto 3: 12 “Ariko umuntu niyubaka kuri urwo rufatiro izahabu cyangwa ifeza, cyangwa amabuye y’igiciro cyinshi cyangwa ibiti, cyangwa ibyatsi cyangwa ibikenyeri,” Nkwibutse ko igihombo gifite wowe ukora nabi.
Itegereze ibivuzwe mu iri jambo: mbese izahabu inganya igiciro n’ibiti cyangwa ibikenyeri? None se wowe uri kubaka iki ku rufatiro twashyiriweho?
Iyo Imana idushinje ko tugenda nabi, nta kindi gisubizo uretse kwihana. Iyo utihannye, biba ari akaga gakomeye kuko Imana ikunda umurimo wayo yatangije. Nkwibutse ko ikunda n’ubugingo bwawe, ni yo mpamvu ihora igusaba kwihana.
Ibyahishuwe 2:5 “Ni uko ibuka aho wavuye ukagwa wihane, ukore imirimo nk’iya mbere kuko nutabikora nzaza aho uri, nkure igitereko cy’itabaza cyawe ahacyo nutuhana. Ibyahishuwe 3:3 “Ni uko ibuka ibyo wakiriye n’ibyo wumvise ubyitondere kandi wihane. Ariko nutaba maso nzaza nk’umujura, nawe ntuzamenya igihe nzagutungurira.”
Imana iguhe umugisha.
Mwene So,
Simeon Ngezahayo


text:
Ubutumwa bwa 25.12.2020
Twaronse incuti nziza iruta izindi zose ari we Yesu Kristo
Twaronse incuti nziza ari we Yesu Kristo. Incuti idufatisha umugozi w´urukundo akaba umujyanama.
Umwari uzasama inda azabyara Emmanueli Imana iri kumwe natwe. Tugomba kubyemezwa na Mpwemu Year kuko nta bundi buhanuzi dukeneye bwo kutwemeza ko Yesu ari kumwe natwe. Araturinze umwaka wose mu byo ducamo byose. Atari Uwiteka urinze umurinzi yaba arindiye ubusa.
Icyazanye Yesu: Ntabwo yaje gukuraho amategeko Matayo 5:17&20 ahubwo yaje kuyemeza. Yazanye ibirenze kuri ayo mategeko, kubyarwa byakabiri ngo dukiranuke by´ukuri mu buryo bw´ubu Mana. Atuzanira imbuto z´umwuka, ariko kamere ihabanye n´imbuto za Mpwemu. (Niyo mpamvu umuntu ibyo ashaka gukora atari ibyo akora).
Urugero Matayo 19:16&26
Sawuli ahuye na Yesu yahindukiye ahindukiye ahindurwa n´izina.
Unesha nzamuha izina rishya ritazwi n´umuntu wese keretse urihabwa.
Icyamuzanye nukuduhindurira amazina.
Matayo 2: 1&4 – 7&12
Abanyabwenge bajya kuramya Yesu bamenye ibihe. Urugero Igihe abantu baheka ikimuga bakajya gushaka Yesu akabakiza. Yaje kudukiza ibya roho n´umubiri.
Kuko Imana yakunze abari mu isi byatumye itanga umwana wayo w´ikinege kugira ngo umwizera wese atarimbuka ahubwo ahabwe ubugingo buhoraho.
Ntatoranya ku butoni umwemera wese nawe aramwemera.
Ibyakozwe n´intumwa 3:1 &16
Petero na Yohanna bakijije ikimuga bakoresheje izina rya Yesu. Yesu yatuzaniye izina rikomeye ngo icyo muzasaba cyose mu izina rya Yesu muzagihabwa.
Imana yatoranyije abaswa bo mw´isi kugirango ikoze isoni abanyabwenge, ibinyantege ngo ikoze isoni abakomeye. Niyo ibaha kuba muri Kristo Yesu waduhindukiye ubwenge buva ku Mana.
Uwirata yirate Kristo.


text:
Bugesera: Mu cyumweru cyo kwibohora batashye ibikorwa remezo bitandukanye
Mu Karere ka Bugesera, icyumweru cyo kwibohora cyatangiye ku itariki 27 Kamena kikazasozwa ku itariki 4 Nyakanga 2022, kirasoza hatashywe ibikorwa remezo bitandukanye birimo, inzu zubakiwe abatishoboye mu Mirenge itandukanye, imiyoboro y’amazi, inzu y’ababyeyi(maternité), n’ibindi.
Nk’uko bitangazwa n’Ubuyobozi bw’Akarere ka Bugesera, guhera mu mpera z’ukwezi kwa Kamena 2022, hatangijwe icyumweru cyo kwibohora, cyaranzwe no gutaha ibikorwa remezo bitandukanye biherereye hirya no hino mu mirenge igize aho Karere.
Tariki 28 Kamena 2022, Umuyobozi w’Akarere ka Bugesera, Mutabazi Richard, ari kumwe n’abandi bayobozi bakorana, batashye isoko rya Mareba, riherereye mu Murenge wa Mareba. Ni isoko rizafasha abaturage batuye muri uwo Murenge ndetse n’abaturanye nawo gukomeza guhahirana.
Hari kandi inzu zubakiwe abatishoboye mu Murenge wa Nyamata, zatashwe kuri uwo munsi, zikaba zarubatswe ku bufatanye bw’Akarere ka Bugesera n’abafatanyabikorwa batandukanye.
Kuri uwo munsi kandi hanatashywe inzu ipimirwamo ibizamini byo kwa muganga(Laboratory) ndetse n’inzu ababyeyi babyariramo (Maternite),ibyo bikaba byarubatswe mu Murenge wa Mwogo.
Tariki 29 Kamena 2022, Ubuyobozi bw’Akarere ka Bugesera bwatashye ibikorwa remezo bigizwe n’imiyoboro y’amazi, biherereye mu Murenge wa Gashora.
Imiyoboro y’amazi Gashora
Ku itariki 30 Kamena 2022, hatashywe inzu zubakiwe abatishoboye mu Murenge wa Musenyi, zikaba zarubatswe ku bufatanye bw’Akarere ka Bugesera n’Abafatanyabikorwa barimo Ikigo cy’Igihugu gifasha abacitse ku icumu rya Jenoside batishoboye ‘FARG’, na LODA.
Kuri iyo tariki ya 30 Kamena 2022 kandi, hatashywe ivuriro ryiswe ‘mobile clinic’ igikorwa cyo kurifungura ku mugaragaro bikaba byarabereye ku bitaro by’Akarere ka Bugesera.
Tariki ya 1 Nyakanga 2022, hatashywe inzu zubakiwe abatishoboye mu Murenge wa Ntarama, zikaba zaratashywe n’Umuyobozi w’Akarere ka Bugesera ari kumwe n’abafatanyabikorwa batandukanye.
Mu bindi bikorwa Akarere kateguye bijyanye no kwizihiza ukwibohora,harimo igitaramo kiswe Kwibohora (Kitamaduni night).
Ni igitaramo giteganyijwe uyu munsi tariki 2 Nyakanga 2022, ku masaha y’umugoroba ni ukuvuga guhera saa kumi n’ebyiri z’umugoroba. Nk’uko byasobanuwe n’Umuyobozi w’Akarere ka Bugesera, Mutabazi Richard, ni igitaramo cyateguwe mu rwego rwo kwizihiza umunsi wo kwibobora,kikaba ari igitaramo kiza kurangwa ahanini n’indirimbo z’abasirikare.
Ku itariki 3 Nyakanga 2022, biteganyijwe ko hazatahwa inzu y’ubucuruzi y’abikorera yiswe’BUIG’, ikaba izatahwa n’Ubuyobozi bw’Akarere ka Bugesera ndetse n’abafatanyabikorwa bako.
Kuri iyo tariki kandi ya 3 Nyakanga 2022, mu Karere ka Bugesera, hateganyijwe amarushanwa yiswe’20km Bugesera’, ni amarushanwa yitabirwa n’abasiganwa ku maguru, ndetse n’abasiganwa ku magare, hasiganwa ababigize umwuga ndetse n’abasiganwa mu buryo bwo kwishimisha nk’uko Umuyobozi w’Akarere ka Bugesera yakomeje abisobanura.
Yagize ati” Irishanwa rya ‘20 Km Bugesera’, ni irushanwa riba rifunguye, ryitabirwa n’abasiganwa ku magare babigize umwuga ndetse n’abasiganwa byo kwishimisha. Hari kandi abasiganwa ku maguru babigize umwuga n’abasiganwa bisanzwe.Basiganwa ku birometero bitandukanye hari 20Km,8Km,3Km. N’abafite ubumuga bategurirwa uko basiganwa. ”
Uwo muyobozi avuga ko riba ari irushanwa rifasha abakiri bato kugaragaza impano zitandukanye bafite, kuko na bamwe mu bana bafite impano yo kunyonga igare, bo mu ikipe y’amagare ya Bugesera, bigaragaje mu irushanwa nk’iryo rya ‘20Km Bugesera’ ryabaye mu myaka yashize, aho ngo ni ho haturutse igitekerezo cyo gushinga ikipe y’amagare ya Bugesera.


text:
Menya uko wakwihingira Tangawizi iwawe
Tangawizi ni igihingwa gifite ibyiza bitandukanye nk’uko bisobanurwa ku rubuga www.selinawamucii.com, kandi ngo no kuyihinga ntibigoye ku buryo umuntu yabyikorera iwe mu rugo.
Bavuga ko Tangawizi igira ibyiza bitandukanye ku buzima, harimo kuba ifasha mu migendekere myiza y’igogora kuko yigiramo ibyitwa ’fibers’, ikagira Vitamine C ituma igira uruhare mu kurinda no kurwanya indwara.
Tangawizi kandi yigiramo Vitamine B-6 ifasha mu mikorere myiza ya ’metabolism’ y’umuntu. Muri Tangawizi hanabonekamo ubutare bwa ’Magnesium’ na ’Potassium’ bituma amagufa y’umuntu akomera, inafasha impyiko gukora akazi kazo neza.
Tangawizi kandi igira uruhare mu kugabanya ibinure mu mubiri, ni yo mpamvu kuyikoresha ngo yaba ari amahitamo meza ku bantu bafite ibibazo by’umutima biterwa no kuba bafite ibinure byinshi.
Ikindi ngo ifasha abantu bakunze kugira isesemi, ndetse kuyinywa nk’ikirungo mu cyayi ngo bifasha abantu bakunze kubabara mu ngingo bakamererwa neza.
Uko tangawizi ihingwa
N’ubwo Tangawizi ifite ibyo byiza byose ndetse n’ibindi birenze ibyo, ariko abantu bibwira ko ari ikirungo kiboneka ku isoko gusa, nyamara umuntu ashobora kuyihingira iwe mu gihe abyifuza.
Kuri urwo rubuga bavuga ko mu Rwanda Tangawizi ari igihingwa gishya, ariko kikaba kihera cyane cyane mu Karere ka Rulindo ndetse no mu bice bitandukanye by’Intara y’Amajyepfo.
Gutera Tangawizi ngo ni ibintu bitagoye nk’uko bisobanurwa ku rubuga www. thegardeningcook.com.
Icyo bisaba ngo ni ukuba umuntu afite ubutaka bwo kuziteramo ndetse akagira n’imbuto za Tangawizi. Gutera Tangawizi ntibisaba kubanza guhumbika umurama wazo, kuko batera ibijumba byayo.
Iyo umuntu amaze gutunganya umurima, hakurikiraho gutegura imbuto azatera, ni ukuvuga gufata ikijumba cya Tangawizi, akagenda agikatamo ibice bitandukanye, ariko akareba ko igice cyose agiye gutera gifite ’ijisho’, kuki aho ni ho Tangawizi ihera imera nyuma yo kuyitera.
Utera Tangawizi kandi agomba kuba yashobora kubona amazi, kuko iyo nta mvura iriho, bisaba ko zivomerwa mu gihe zirimo kumera kuko ngo n’ubwo zikunda ubushyuhe, ariko zinakenera kuba mu butaka buhehereye.
Tangawizi ngo ikunga ahantu hari igipimo cy’ubushyuhe kiri hagati ya 29-30 kandi ikanakenera imvura iri hagati ya milimetero 150 - 200, cyane cyane mu gihe irimo kumera n’igihe isigaje igihe gito nk’ukwezi ngo isarurwe.
Tangawizi ngo yera hagati y’amezi n’ umwaka, ariko ngo guhera ku mezi umunani umunti aba ashobora kujya gufataho ntoya akaneye guteka indi ikaguma mu murima ikura, kuko ataba yayiranduye yose cyangwa se ngo ayice imizi.
Ibitekerezo ( 1 )
Uri umwanditsi mwiza kuko utwigisha kwihingira ibyo dukunda gukenera


text:
Abanyeshuri bo muri INES-Ruhengeri basabwe kujyana n’umuvuduko wa murandasi nshya
Abanyeshuri biga muri INES-Ruhengeri beretswe uburyo impinduramatwara ya kane ya Murandasi mu bijyanye n’inganda ifite umuvuduko ukabije, basabwa kwihutana na yo kugira ngo bakomeze kuyiyobora birinda ko yabayobora.
Byagarutsweho mu kiganiro cyatangiwe muri INES-Ruhengeri na Prof Paolo wo muri Kaminuza ya Parma mu Butaliyani, ku wa kane tariki 13 Gashyantare 2020, aho abanyeshuri basobanuriwe impinduramatwara ya kane ya Murandasi mu guhanahana amakuru mu bijyanye n’inganda.
Prof Paolo yavuze ko kuba Interineti ikomeje kwihuta ku ruhande rumwe ari amahirwe mu gihe izakoreshwa uko bikwiye ariko ku rundi ruhande bikaba byabyara ibibazo mu gihe ikoreshejwe nabi cyangwa ikarenga ubushobozi bw’abantu.
Ni ho yahereye asaba abanyeshuri kutarangara bagaharanira kuyobora uwo muvuduko w’impinduramatwara nshya ya Murandasi mu nsanganyamatsiko igira iti “Internet of things to internet of everything”, hagamijwe kumvikanisha uburyo Murandasi izana impinduramatwara mu mikoreshereze y’ibintu abantu bahanahana amakuru mu buryo bwihuse.
Yavuze kandi ko ari amahirwe akomeye muri iryo koranabuhanga ryihuta aho bizateza imbere ibihugu binyuranye haba mu bucuruzi, mu icungamutungo, mu koroshya akazi kuko iryo koranabuhanga buri wese azaba arifite haba muri telefone ye cyangwa mu bundi buryo bworoheye umuntu wajyaga akoresha ubushobozi bwinshi aho ikoranabuhanga rigiye kumworohereza ako kazi.
Muri icyo kiganiro cyitabiriwe n’umubare munini w’abanyeshuri biga muri INES-Ruhengeri,abaganiriye na Kigali Today bavuga ko bize byinshi bibakanguriye kujyana n’uwo muvuduko baharanira kubyaza ayo mahirwe umusaruro, bakoresha iryo koranabuhanga mu by’ubwenge mu gufasha igihugu mu iterambere.
Umwe muri bo witwa Muhongerwa Nyiranyamibwa Benigne yagize ati “Ni amahirwe kwakira uyu mwalimu ufite ubunararibonye mu ikoranabuhanga, tumenye ko interineti ireba buri wese kuva k’uyikora n’uyikoresha, aho tuvuye mu myaka yo gukoresha ikoranabuhanga tutagendeye kubikoresho byinshi birimo mudasobwa n’ibindi, ahubwo tukayikoresha twifashishije akantu gato.
Akomeza agira ati “Ntabwo dukeneye gukoresha ikoranabuhanga mu kutwicira ubwenge ahubwo turarikoresha mu kuzamura iterambere ry’igihugu, kandi icy’ingenzi ni uko mu myaka turimo bitari ngombwa ko dukoresha ibintu byinshi birimo insinga, ubu turi mu buryo bugezweho bwa WIFI, urugero ni uko muri iki gihe umuntu ashobora kumenya ibiri kubera mu rugo rwe adahari, ubwo bumenyi buhanitse ni bwo tugiye kubyaza umusaruro dufasha n’abandi batagize amahirwe yo kubyiga ku buryo iryo koranabuhanga rizagera kuri bose”.
Umuhoza Bonheur ati “Twabonye ko interineti ishobora gucunga ibintu byinshi mu gihe kimwe, kandi natwe nk’abanyeshuri baminuriza muri INES ibyo turabyumva vuba, turakora ya mishinga izajya ifasha benshi atari bya bindi byo kubika ubumenyi mu bitabo gusa”.
Akomeza agira ati “Ubu tugiye gutekereza byinshi atari ukwibanda mu kintu kimwe, iryo koranabuhanga turarigeza mu buhinzi, mu buzima mu burezi ku buryo tugiye gufasha benshi mu ikoranabuhanga mu gukora akazi kabo batavunitse”.
Umuyobozi wa INES-Ruhengeri, Padiri Dr Hagenimana Fabien, asaba abanyeshuri gukoresha neza Murandasi igezweho ije mu mpinduramatwara ya kane aho iri kwihuta cyane, abasaba ko bakora cyane birinda ko ibasiga kandi bakayikoresha mu bifite akamaro.
Ati “Urubyiruko rwinshi ruragenda gake, wagira ngo rwiruka rureba amano yarwo, bigatuma rutagera kure kuko iyo wiruka ureba amano yawe bituma utareba aho werekeza. Mu kiganiro duhawe n’inararibonye twungutse ubumenyi bwinshi ku ikoranabuhanga n’uburyo umuntu yagiramo umwanya we, kabone n’ubwo yihuta kumurusha ariko akamenya kuyikoresha mu iterambere ry’imibereho y’abantu.
Padiri Hagenimana arasaba abanyeshuri gukoresha iryo koranabuhanga bunguka aho kuritaho igihe ribajyana mu bikorwa by’ingeso mbi.
Ati “Reka murandasi tuyikoreshe twunguka, aho kwirirwa tuyikoresha tureba amafilime n’ibindi bitagira umumaro, ahubwo tuyikoreshe iduteze imbere. Dushobora gutera imbere dukoresheje ikoranabuhanga mu gukemura ibibazo byacu bwite mu buryo bwihuse”.
Umuyobozi w’ishami ry’Ubumenyi bwa Mudasobwa muri INES-Ruhengeri, Dr. Hakizimana Léopord, na we avuga ko ibyo biganiro abanyeshuri bahawe basabwa kubibyaza umusaruro barushaho kumenya imihindagurikire y’ikoranabuhanga, ndetse bakabasha kumenya uburyo bwo kurikoresha bavumbura byinshi mu bishobora gufasha igihugu kuzamuka mu iterambere.
Ni ho yahereye abasaba gukora cyane kandi bahanga udushya, bajyana n’impinduka zinyuranye z’ikoranabuhanga.